**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

«**ԷԿՈԼՈԳԻԱԿԱՆ ՔԱՂԱՔԱԿԱՆՈՒԹՅԱՆ ՄԱՍԻՆ**»

**ԳԼՈՒԽ 1**

**ԸՆԴՀԱՆՈՒՐ ԴՐՈՒՅԹՆԵՐ**

**Հոդված 1 . Օրենքի կարգավորման առարկան**

«Էկոլոգիական քաղաքականության մասին» Հայաստանի Հանրապետության օրենքը (այսուհետ` օրենք) սահմանում է համալիր և էկոհամակարգային մոտեցմամբ կառավարման շրջակա միջավայրի և բնական ռեսուրսների պահպանությունն ու օգտագործումը, դրանց բարելավումն ու վերականգնումը խթանելու հիմունքները, ինչպես նաև էկոհամակարգի կառավարման, բնապահպանական համալիր պլանավորման, միասնական մոնիթորինգի ու տեղեկատվական հոսքերի կառավարման, էկո-պիտակավորման ու էկոլոգիական աուդիտի իրականացման, վնասի հատուցման իրավական հիմքերը և կարգավորում է բնապահպանության ոլորտում պետական կառավարման ու տեղական ինքնակառավարման մարմինների և իրավաբանական ու ֆիզիկական անձանց կողմից իրականացվող Էկոլոգիական քաղաքականության հետ կապված հասարակական հարաբերությունները:

**Հոդված 2. Օրենքի գործողության ոլորտը**

1. Սույն օրենքի գործողությունը տարածվում է պետական կառավարման ու տեղական ինքնակառավարման մարմինների, իրավաբանական ու ֆիզիկական անձանց կողմից իրականացվող Էկոլոգիական քաղաքականության այն գործընթացների վրա, որոնք նպատակաուղղված են՝

1) շրջակա միջավայրի և բնական ռեսուրսների համալիր պահպանության և կայուն օգտագործման ապահովմանը.

2) շրջակա միջավայրի աղտոտման կամ բնական ռեսուրսների հյուծման կանխարգելմանը կամ այդպիսի ռիսկերի վերացմանը, իսկ դրա անհնարինության դեպքում` նվազեցմանը.

3) աղտոտված շրջակա միջավայրի հետևանքների կամ հյուծված բնական ռեսուրսների վերականգնման միջոցառումների իրականացմանը.

4) պետական կառավարման և տեղական ինքնակառավարման մարմինների, իրավաբանական ու ֆիզիկական անձանց կողմից Էկոլոգիական քաղաքականության իրականացման ապահովմանը:

**Հոդված 3. Էկոլոգիական քաղաքականության օրենսդրությունը**

1. Էկոլոգիական քաղաքականությունը կարգավորվում է Հայաստանի Հանրապետության Սահմանադրությամբ, Հայաստանի Հանրապետության օրենքներով, սույն օրենքով, իրավական այլ ակտերով և Հայաստանի Հանրապետության միջազգային պայմանագրերով:

2. Եթե Հայաստանի Հանրապետության կողմից վավերացված միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են միջազգային պայմանագրերի նորմերը:

**Հոդված 4. Հիմնական հասկացությունները**

1. Սույն օրենքում օգտագործվող հիմնական հասկացություններն ունեն հետևյալ իմաստը.

1. ***Արտանետում`*** կայանքի կետային կամ ցրված աղբյուրներից աղտոտող նյութերի, տատանումների, աղմուկի, ջերմության կամ հոտի ուղղակի կամ անուղղակի թափանցում դեպի մթնոլորտ, ջրային կամ հողային միջավայր: Արտանետումը ներառում է նաև ջրային ռեսուրսներ աղտոտող նյութերի արտահոսքը.
2. ***Աղտոտում`*** մարդու գործունեության հետևանքով վնասակար նյութերի, տատանումների, ջերմության, հոտի կամ աղմուկի ուղղակի կամ անուղղակի ներթափանցումը շրջակա միջավայր, որը կարող է վնասակար լինել շրջակա միջավայրի և մարդու առողջության համար.
3. ***Աղմուկի աղտոտում`*** մարդու գործունեության հետևանքով, ներառյալ` արտադրական պրոցեսներից, տրանսպորտային միջոցներից, ավտոճանապարհային, երկաթուղային ու օդային երթևեկություններից և այլ գործոններից դրսում առաջացած կամ շրջակա միջավայրում տարածված և վնաս, անհանգստություն կամ տհաճություն պատճառող աղմուկ (գործոն).
4. ***Աղտոտման համալիր կանխարգելում և հսկում***` հայեցակարգ, ինչը ներառում է շրջակա միջավայրի վրա արդյունաբերական կայանքների վնասակար ազդեցության հնարավոր կանխարգելմանը կամ նվազեցմանն ուղղված միջոցառումներ ու գործընթացներ` շրջակա միջավայրի պահպանության բարձր մակարդակի հասնելու համար և նախատեսում է տարբերակված թույլտվությունների համակարգի ներդնում.
5. ***Բնական միջավայր`*** ցամաքային, օդային և ջրային տարածքների բնական ճանապարհով և մարդու գործունեության հետևանքով փոփոխված կենդանի և անկենդան բաղադրիչների (ընդերքի, հողի, մակերևութային և ստորերկրյա ջրերի, մթնոլորտի, կենդանական ու բուսական աշխարհի, այլ օրգանիզմների ու էկոհամակարգերի) ամբողջություն.
6. ***Բնական պաշար`***  բնական ռեսուրսի որակի և քանակի տնտեսական արժեքը որոշված օգտագործելի չափաքանակ.
7. ***Բնական ռեսուրսներ՝*** բնական միջավայրի բաղադրիչների, երևույթների ու գործոնների ամբողջություն, որոնք օժտված են սպառողական արժեքով, նպաստում են նյութական ու հոգևոր արժեքների ստեղծմանը և մարդն այն կարող է ամբողջությամբ կամ վերամշակումից հետո օգտագործել իր այս կամ այն պահանջը բավարարելու համար.
8. ***Բնապահպանական նորմեր ու կանոններ`*** շրջակա միջավայրիպահպանությունն ու կայուն օգտագործումն ապահովելու նպատակով բնապահպանության ոլորտը կարգավորող օրենսդրությամբ սահմանված պահանջներ, վարքագծի համընդհանուր պարտադիր նորմեր ու կանոններ.
9. ***Բնական ռեսուրսների գերշահագործում***` բնական ռեսուրսների օգտագործման համար Հայաստանի Հանրապետության օրենքով ու իրավական այլ ակտերով սահմանված կամ տրված թույլտվություններում ամրագրված չափաքանակների գերազանցում.
10. ***Բնական ռեսուրսների հյուծում***` բնական երևույթների կամ մարդու գործունեության հետևանքով բնական ռեսուրսների քանակի կամ ծավալի սպառման ռիսկեր պարունակող նվազում.
11. ***Բնապահպանական աուդիտ****՝* բնապահպանության ոլորտում կազմակերպության կառավարչական համակարգի և բնապահպանական գործընթացների պարբերաբար, փաստագրված և օբյեկտիվ գնահատման գործընթաց.
12. ***Բնապահպանական թույլտվություն***` աղտոտման համալիր կանխարգելման և հսկման գործընթացը կարգավորող օրենքի, այլ օրենքների և իրավական ակտերի պահանջներին համապատասխան աղտոտման բարձր կամ միջին ռիսկեր ունեցող կայանքների շահագործումը թուլատրող գրավոր փաստաթուղթ, որով թույլտվություն տվող լիազոր պետական կառավարման մարմնի կողմից պահանջվում է կայանքի տեղադրման պահից պահպանել շրջակա միջավայրի վրա ակնհայտ բացասական ազդեցությունների կանխարգելման պայմանները.
13. ***Բնապահպանական համալիր պլանավորում`*** բնապահպանական խնդիրների համալիր լուծմանն ուղղված միջոցառումների ամբողջություն, որում հաշվի են առնվում սոցիալական և տնտեսական զարգացումները, ինչպես նաև ինտեգրվում են սոցիալ-տնտեսական զարգացման ծրագրերում` ապահովելով շրջակա միջավայրի և բնական ռեսուրների համալիր պահպանությունն ու կայուն օգտագործումը.
14. ***Բնապահպանական մոնիթորինգ****`* շրջակա միջավայրի ու բնական ռեսուրսների վիճակի և դրա վրա ազդեցություն ունեցող գործոնների դիտարկման, վիճակի գնահատման ու կանխատեսման գործընթաց, որն իրականացվում է սույն օրենքով և իրավական այլ ակտերով սահմանված պահանջներին և մոնիթորինգի ցուցանիշներին համապատասխան.
15. ***Բնապահպանական միասնական տեղեկատվական շտեմարան****`* շրջակա միջավայրի և բնական ռեսուրսների բաղադրիչների վիճակի, դրանց վրա ազդող գործոնների, գործողությունների, միջոցառումների, դրանց հետևանքով տեղի ունեցած փոփոխությունների վերաբերյալ առկա տեղեկատվության ամբողջություն: Շրջակա միջավայրի և բնական ռեսուրսների յուրաքանչյուր բաղադրիչի վերաբերյալ տեղեկատվական շտեմարանը բնապահպանական միասնական տեղեկատվական շտեմարանի բաղկացուցիչ մասն է կազմում.
16. ***Բնապահպանական տեղեկատվություն****՝* գրավոր, տեսողական, լսողական, էլեկտրոնային, տեսաձայնային կամ այլ եղանակով տրամադրվող տեղեկատվություն` շրջակա միջավայրի բաղադրիչների վիճակի, դրա վրա ազդող գործոնների, գործողությունների ու միջոցառումների մասին, ինչպես նաև մարդու առողջության, անվտանգության, կյանքի պայմանների, մշակութային վայրերի ու կառուցված շինությունների մասին, որոնք ազդեցություն են կրել կամ կարող են կրել այդ գործոնների, գործողությունների կամ միջոցառումների իրականացման հետևանքով շրջակա միջավայրի կամ դրա բաղադրիչների վիճակի փոփոխություններից.
17. ***Գրանցման փաստաթուղթ`*** աղտոտման համալիր կանխարգելման և հսկման գործընթացը կարգավորող օրենքի, այլ օրենքների և իրավական ակտերի պահանջներին համապատասխան աղտոտման ցածր ռիսկեր պարունակող կայանքների շահագործումը թուլատրող գրավոր փաստաթուղթ, որը տրվում է կայանքը շահագործողի ներկայացրած դիմումի հիման վրա.
18. ***Դիտարկում`*** ժամանակի և տարածության մեջ կանոնավոր (շարունակական) կամ պարբերաբար (մասնակի) ուսումնասիրությունների միջոցով (գիտական ուսումնասիրությունների, լաբորատոր հետազոտությունների, չափումների, զննման, հաշվառման, վերլուծությունների և այլ միջոցներով) շրջակա միջավայրի որակի ու քանակի, տեղի ունեցած փոփոխությունների կամ գործընթացների մասին տեղեկատվության ստացում.
19. ***էկոլոգիական անվտանգություն`***  վթարի կամ վնասակար ազդեցությունների կուտակման հետևանքով շրջակա միջավայրին հասցվող վնասը կանխարգելելու կամ նվազեցնելու կամ առաջացած վնասը փոխհատուցելու համար պլանավորման, թույլտվությունների տրամադրման, վերահսկման կամ այլ գործընթացներում ձեռնարկվող միջոցառումների ամբողջություն.
20. ***Էկոլոգիական քաղաքականություն`*** ռազմավարական խնդիրների լուծմանը հասնելու միջոցների ամբողջություն, որը բնութագրվում է որպես շրջակա միջավայրի և բնական ռեսուրսների կոնկրետ նպատակներին հասնելու իրական հնարավորություն.
21. ***էկոհամակարգային ծառայություններ (էկոհամակարգի բարիքներից օգտվել)՝*** էկոհամակարգից մարդկանց ձեռք բերած օգուտներ և կենդանի կամ անկենդան միջավայրից ստացված բարիքներ, ինչը մարդն օգտագործում է իր նյութական կամ հոգևոր պահանջները բավարարելու համար.
22. ***էկոհամակարգ****`* բնական միջավայրի կենդանի և անկենդան բաղադրիչների և դրանց միջև առկա փոխազդող երևույթների միասնական ամբողջություն.
23. ***Էկոհամակարգային մոտեցում****՝* էկոհամակարգերի համալիր կառավարման ռազմավարություն, որը խթանում է դրանց արդյունավետ պահպանությունն ու կայուն օգտագործումը և դրա հիմքում ընկած է համապատասխան գիտական մեթոդների կիրառումը, կենտրոնանալով էկոհամակարգերի` օրգանիզմների և նրանց գոյության միջավայրերի պրոցեսների, գործառույթների և նրանց միջև փոխներգործությունների վրա.
24. ***Էկո-պիտակավորում`*** էկոլոգիապես մաքուր արտադրանքին կամ ծառայությանը տրվող պիտակ, որը համապատասխանում է բնապահպանական առավելության բազմակի չափանիշներին.
25. ***Շրջակա միջավայր*`** մարդուն շրջապատող բնական միջավայրի բաղադրիչները` ընդերքը, հողը, մակերևութային և ստորերկրյա ջրերը, մթնոլորտը, կենդանական ու բուսական աշխարհը և այլ օրգանիզմները, էկոհամակարգերը, ինչպես նաև նյութական բարիքներն ու մշակութային ժառանգությունն ու այդ գործոնների միջև առկա փոխներգործությունները.
26. ***Շրջակա միջավայրի դեգրադացիա****՝* շրջակա միջավայրի ցանկացած բացասական փոփոխություն կամ խաթարում, որն էականորեն նվազեցնում է շրջակա միջավայրի էկոլոգիական, սոցիալական և տնտեսական խնդիրների լուծման և կարիքների բավարարման իր կարողությունը.
27. ***Շրջակա միջավայրի վրա ազդեցություն****՝* մարդու գործունեության հետևանքով առաջացող դրական կամ բացասական ազդեցություններ կամ փոփոխություններ, ներառյալ՝ ծրագրերի, պլանների և նախագծերի կիրառման դեպքում, որոնք ուղղակի կամ անուղղակի ազդեցություն են թողնում շրջակա միջավայրի, մարդու առողջության և մարդու ու շրջակա միջավայրի միջև փոխներգործությունների վրա.
28. ***Կայանք`*** անշարժ տեխնիկական միավոր, որտեղ իրականացվում է գործունեության մեկ կամ մի քանի տեսակ և դրանց հետ կապված ցանկացած այլ գործունեության տեսակներ, որոնք տեխնիկապես շաղկապված են տվյալ օբյեկտում իրականացվող գործունեությանը, և որոնք կարող են ազդեցություն ունենալ արտանետումների ու շրջակա միջավայրի աղտոտման վրա.
29. ***Կենսաբանական բազմազանություն`*** ցամաքային, օդային և ջրային էկոհամակարգերի բաղադրիչներ համարվող կենդանի օրգանիզմների տարատեսակություն, որը ներառում է բազմազանությունը տեսակի շրջանակներում, տեսակների միջև և էկոհամակարգերի բազմազանությունը.
30. ***Լավագույն հասանելի տեխնոլոգիա (ԼՀՏ)`*** առավել արդյունավետ և կատարելագործված արտադրական պրոցեսներ ու մեթոդներ, ինչն ապահովում է որևէ տեխնոլոգիայի գործնական համապատասխանությունը արտանետումների սահմանային թույլատրելի չափաքանակների և թույլտվության այն պայմանների հետ, որոնք նախատեսված են կանխարգելելու կամ նվազեցնելու արտանետումներն ու դրանց ազդեցությունը շրջակա միջավայրի վրա.
31. ***Հասարակության մասնակցություն`*** կառավարաման գործընթացում հանրության մասնակցություն, այդ թվում` շրջակա միջավայրի վրա հնարավոր ազդեցություն ունեցող գործողությունների, ներառյալ՝ ծրագրերի, պլանների և նախագծերի վերաբերյալ որոշումներ կայացնելու, գնահատական տալու կամ առարկություններ ներկայացնելու և Հայաստանի Հանրապետության օրենսդրությամբ սահմանված կարգով հանրային լսումներին մասնակցելու իրավունք:
32. ***Ռիսկ`*** տնտեսավարող սուբյեկտի գործունեության արդյունքում մարդու կյանքին, առողջությանը, շրջակա միջավայրին, պետության, իրավաբանական և ֆիզիկական անձանց գույքային շահերին, բնական ռեսուրսներին և էներգետիկ պաշարների խնայողությանը վնաս հասցնելու հավանականություն` հաշվի առնելով այդ վնասի ծանրության աստիճանը.
33. ***Սահմանային թույլատրելի արտանետում`*** արտանետման չափաքանակ կամ զանգված արտահայտված որոշակի հարաչափերով (պարամետրերով), որը չի թուլատրվում գերազանցել որոշակի ժամանակահատվածի ընթացքում.
34. ***Սահմանային թույլատրելի*** ***կոնցենտրացիա`*** շրջակա միջավայրումաղտոտող նյութի այն առավելագույն չափաքանակը կամ զանգվածը, որը չգերազանցելու դեպքում ուղղակի կամ անուղղակի ներգործելիս բացասական ազդեցություն չի գործում մարդու առողջության և շրջակա միջավայրի վրա:

**Հոդված 5. Օրենքի նպատակն ու խնդիրները**

1. Սույն օրենքի նպատակը՝ շրջակա միջավայրի և բնական ռեսուրսների համալիր պահպանության և կայուն օգտագործման մեկ միասնական մոտեցումների ու պահանջների և Էկոլոգիական քաղաքականության իրականացման ձևերի, միջոցների և հիմնադրույթների սահմանումն է:

2. Սույն օրենքի խնդիրներն են`

1) Էկոլոգիական քաղաքականության իրականացման մեկ միասնական ձևերի ու միջոցների կիրառմամբ շրջակա միջավայրի և բնական ռեսուրսների համալիր պահպանությանն ու կայուն օգտագործմանը նպաստելը.

2) շրջակա միջավայրի ու մարդու առողջության վրա հնարավոր վնասակար ազդեցությունների կանխատեսման, կանխարգելման կամ նվազեցման ապահովումը.

3) էկոլոգիական անվտանգության պահպանման և բնապահպանական սահմանափակումների հիման վրա կայուն զարգացման ապահովումը:

**Հոդված 6. Շրջակա միջավայրի և բնական ռեսուրսների համալիր պահպանության սկզբունքները**

1. Շրջակա միջավայրի և բնական ռեսուրսների համալիր պահպանության հիմնական սկզբունքներն են`

1) կայուն զարգացումը, ինչը նախատեսում է շրջակա միջավայրի և բնական ռեսուրսների համալիր պահպանությանն ուղղված այնպիսի միջոցառումներ, որոնց գործողությունները մշտապես ու պատշաճ հավասարակշիռ լինեն էկոլոգիական, տետեսական և սոցիալական զարգացումներին, միաժամանակ ապահովելով շրջակա միջավայրի պահպանության կայունությունը, վերականգնման ունակությունը, բնական ռեսուրսների կայուն օգտագործումը՝ չվտանգելով դրանց երկարատև օգտագործման ու վերականգնման ունակությունը.

2) համալիր և էկոհամակարգային կառավարումը, որն ապահովում է շրջակա միջավայրի և բնական ռեսուրսների համալիր պահպանությունը, կայուն օգտագործումն ու հսկումը, որպես մեկ միասնական ամբողջականություն` թույլ չտալով մի բաղադրիչից մյուսը բացասական գործոնների ու գործողությունների տեղափոխումը.

3) շրջակա միջավայրի աղտոտման, բնական ռեսուրսների գերշահագործման և էկոհամակարգերի դեգրադացման կանխարգելումն ու վերականգնումը, որոնց համար իրականացվող գործողությունները նպատակաուղղված են էկոլոգիական անվտանգությանը, շրջակա միջավայրին և մարդու առողջությանն սպառնացող ռիսկերի վերացմանը կամ նվազեցմանը.

4) նախազգուշացումը, ինչը շրջակա միջավայրին սպառնացող ռիսկերը և լուրջ ու անվերադարձ վնասը կանխարգելելու ուղղությամբ արդյունավետ և համաչափ, ինչպես նաև ողջամիտ ծախսեր պահանջող անհետաձգելի միջոցառումների ձեռնարկումն ու հսկումն է` գիտական ապացույցների առկայությունից անկախ.

5) «աղտոտողը վճարում է» սկզբունքի կիրառումը, ինչը նախատեսում է բնապահպանական միջոցառումների ծախսերի հատուցումն աղտոտողի կողմից, որի պատճառով մարդու առողջությանը կամ շրջակա միջավայրին վնաս է հասցվել կամ պարունակում է վնաս պատճառելու ռիսկեր.

6) ինտեգրումը, որը նախատեսում է ոլորտային քաղաքականություններում, պլաններում, իրավական ակտերում և որոշումների կայացման գործընթացներում բնապահպանական խնդիրների, սկզբունքների, բնապահպանական պարտադիր նորմերի կամ պահանջների ներառումը.

7) Էկոլոգիական կրթությունը, որը նպատակաուղղված է հասարակության մոտ էկոլոգիական աշխարահայացքի և մշակույթի ձևավորմանը, քաղաքացու էկոլոգիական գիտելիքների անհրաժեշտ նվազագույնը ստանալու իրավունքի իրականացմանը.

8) տեղեկատվության մատչելիությունը և հասարակության մասնակցությունը՝ ապահովելով բնապահպանական տեղեկատվության հասանելիությունը հանրությանը և բնապահպանության ոլորտում վարչական գործընթացներին նրանց մասնակցելու հնարավորությունը.

9) համագործակցությունը, որը նպատակաուղղված է պետական կառավարման ու տեղական ինքնակառավարման մարմինների, իրավաբանական ու ֆիզիկական անձանց, քաղաքացիական հասարակության և անդրսահամանային ազդեցություն ունեցող խնդիրների առկայության դեպքում նաև այլ պետությունների հետ սերտ համագործակցությամբ բնապահպանական խնդիրների լուծմանը և արդյունավետ ու գործուն միջոցառումների իրականացմանը` ապահովելով իրենց քաղաքականություններում, ծրագրերում, նախագծերում ու որոշումներում էկոհամակարգերի պահպանության խնդիրների ու դրանց լուծումների արտացոլումը և թափանցիկ, տեղեկատվական ու մասնակցային եղանակով ընդունելի արդյունքներին ուղղված որոշումների կայացումը.

10) շրջակա միջավայրը և բնական ռեսուրսները պահպանելու յուրաքանչյուրի պարտականության ճանաչումը:

**Գ Լ ՈՒ Խ  2.**

**ԷԿՈԼՈԳԻԱԿԱՆ ՔԱՂԱՔԱԿԱՆՈՒԹՅԱՆ ԻՐԱԿԱՆԱՑՈՒՄԸ**

**Հոդված 7. Էկոլոգիական քաղաքականություն իրականացնող մարմինները**

1. Պետությունը խթանում է շրջակա միջավայրի պահպանությունը, բարելավումը, վերականգնումը և բնական պաշարների ողջամիտ օգտագործումը:

2. Էկոլոգիական քաղաքականությունն իրականացնում են՝ Հայաստանի Հանրապետության կառավարությունը, բնապահպանության ոլորտի լիազոր պետական կառավարման մարմինը, պետական կառավարման այլ մարմինները և տեղական ինքնակառավարման մարմինները:

**Հոդված 8. Էկոլոգիական քաղաքականության իրականացման գործընթացում**

**Հայաստանի Հանրապետության կառավարության լիազորությունները**

1. Էկոլոգիական քաղաքականության իրականացման գործընթացում Հայաստանի Հանրապետության կառավարության լիազորություններն են՝

1) Էկոլոգիական քաղաքականության գործընթացների իրականացման ապահովումը.

2) շրջակա միջավայրին, բնական ռեսուրսներին և մարդու առողջությանը սպառնացող ռիսկերի կանխարգելմանը կամ նվազեցմանն ուղղված քաղաքականության իրականացման ապահովումը.

3) բնական ռեսուրսների համալիր պահպանության և կայուն օգտագործման ռազմավարությունների, պլանների և ծրագրերի հաստատումը.

4) էկոհամակարգի ծառայությունների զարգացմանն ու կայուն կառավարմանն ուղղված ներդրումների խթանման և խրախուսման ձևերի, միջոցների սահմանմանումը.

5) բնապահպանական թույլտվության տրամադրման կարգի հաստատումը.

6) բնապահպանական միասնական պետական մոնիթորինգի տարեկան ծրագրի հաստատումը և մոնիթորինգի հիմնական ցուցանիշների ցանկի հաստատումը.

7) բնապահպանական տեղեկատվության փոխանակման կարգի, տեղեկատվության տեսակների և տեղեկատվություն տրամադրող պատասխանատու մարմինների ցանկի հաստատումը.

8) Էկո-պիտակի շնորհման հավաստագրի տրամադրման կարգի սահմանումը.

9) բնապահպանական աուդիտորի հավաստագրի տրամադրման, բնապահպանական աուդիտի ռեեսստրում բնապահպանական աուդիտորի ու բնապահպանական աուդիտ իրականցնող կազմակերպության գրանցման ու վարման կարգի հաստատումը.

10) բնապահպանության ոլորտը կանոնակարգող օրենքներով սահմանված այլ լիազորություններ:

**Հոդված 9. Էկոլոգիական քաղաքականության իրականացման գործընթացում**

**բնապահպանության ոլորտի լիազորած պետական կառավարման մարմնի**

**լիազորությունները**

1. Էկոլոգիական քաղաքականության իրականացման գործընթացում բնապահպանության ոլորտի լիազորված պետական կառավարման մարմնի ­(այսուհետ՝ լիազոր մարմին) լիազորություններն են՝

1) Էկոլոգիական քաղաքականության մշակումն ու իր իրավասության սահմաններում դրա իրականացումը.

2) շրջակա միջավայրի և բնական ռեսուրսների համալիր պահպանության ու կայուն օգտագործման քաղաքականության մշակումն ու իրականացումը.

3) շրջակա միջավայրին և բնական ռեսուրսներին պատճառված վնասի վերականգնման պլանների կամ միջոցառումների հաստատումը.

4) էկոհամակարգային ծառայությունների տնտեսական արժեքի հաշվի առնման քաղաքականության իրականացումը.

5) բնապահպանական թույլտվության և գրացման փաստաթղթի տրամադրումը.

6) բնապահպանական մոնիթորինգի ենթակա տեղամասերի կամ վայրերի որոշման չափորոշիչների հաստատումը.

7) էկո-պիտակի հավաստագրի ձևի, էկո-պիտակի տվյալների տրամադրման, ռեգիստրում դրանց գրանցման և հրապարակման կարգի սահմանումը.

8) շրջակա միջավայրի և բնական ռեսուրսների վիճակի գնահատման զեկույցի կազմումն ու հրապարակումը.

9) բնապահպանական միասնական տեղեկատվական շտեմարանի վարումը և տեղեկատվության տրամադրումը.

10) բնապահպանական աուդիտորի հավաստագրի տրամադրումը, բնապահպանական աուդիտի ռեեստրի ստեղծումն ու վարումը.

11) բնապահպանության ոլորտը կանոնակարգող օրենքներով սահմանված այլ լիազորություններ

**Հոդված 10. Էկոլոգիական քաղաքականության իրականացման գործընթացում պետական**

**կառավարման այլ մարմինների լիազորությունները**

1. Էկոլոգիական քաղաքականության իրականացման գործընթացում պետական կառավարման այլ մարմինների լիազորություններն են՝

1) մասնակցություն` Էկոլոգիական քաղաքականության մշակմանը և իր իրավասության սահմաններում դրա իրականացումը.

2) մասնակցություն` աղտոտումից շրջակա միջավայրի պահպանության ապահովմանը.

3) մասնակցություն` բնապահպանական համալիր պլանավորման գործընթացին.

4) իր ոլորտի պլանավորման գործընթացում բնապահպանական պլանավորման իրնտեգրումը.

5) օրենքով նախատեսված պլանավորում իրականացնելիս էկոհամակարգի տնտեսական արժեքների հաշվի առնելը.

6) իր իրավասության սահմաններում բնապահպանական թույլտվությունների տրամադրման գործընթացին մասնակցելը.

7) իր իրավասության սահմաններում շրջակա միջավայրի կամ բնական ռեսուրսների մոնիթորինգին վերաբերող տեղեկատվության տրամադրումը և շրջակա միջավայրի ու բնական ռեսուրսների վիճակի գնահատման ազգային զեկույցների պատրաստմանը մասնակցելը.

8) բնապահպանության ոլորտը կանոնակարգող օրենքներով սահմանված այլ լիազորություններ:

**Հոդված 11. Էկոլոգիական քաղաքականության իրականացման գործընթացում տարածքային կառավարման մարմինների լիազորությունները**

Էկոլոգիական քաղաքականության իրականացման գործընթացում տարածքային կառավարման մարմինների լիազորություններն են`

1) մասնակցություն` տարածքին առնչվող Էկոլոգիական քաղաքականության իրականացմանը.

2) բնապահպանական համալիր պլանավորման նպատակով մարզի տարածքի շրջակա միջավայրի պահպանությանն առընչվող հարցերի վերաբերյալ տեղեկատվության տրամադրումը, առաջարկությունների և կարծիքների ներկայացումը.

3) մարզի տարածքում բնապահպանական մոնիթորինգի տարեկան ծրագրի վերաբերյալ առաջարկությունների ներկայացումը.

4) մարզի տարածքում շրջակա միջավայրի և բնական ռեսուրսների վիճակի և դրա վրա ազդող գործունների նկատմամբ պետական մոնիթորինգի ծրագրավորման նպատակով առաջարկությունների ներկայացումը.

5) բնապահպանության ոլորտը կանոնակարգող օրենքներով սահմանված այլ լիազորություններ:

**Հոդված 12. Էկոլոգիական քաղաքականության իրականացման գործընթացում**

**տեղական ինքնակառավարման մարմինների լիազորությունները**

1. Էկոլոգիական քաղաքականության իրականացման գործընթացում տեղական ինքնակառավարման մարմինների լիազորություններն են`

1) համայնքին առնչվող Էկոլոգիական քաղաքականության իրականացման գործընթացի վերաբերյալ կարծիքի տրամադրումը.

2) բնապահպանական համլիր պլանավորման նպատակով համայնքի տարածքի շրջակա միջավայրի պահպանությանն առընչվող հարցերի վերաբերյալ տեղեկատվության տրամադրումը, առաջարկությունների ներկայացումը.

3) համայնքի տարածքում շրջակա միջավայրի պահպանության ապահովման նպատակով օրենքով սահմանված կարգով, որպես սեփական լիազորություն, հասարակական մոնիթորինգի իրականացումը.

4) բնապահպանության ոլորտը կանոնակարգող օրենքներով սահմանված այլ լիազորություններ:

**Հոդված 13. Էկոլոգիական քաղաքականության իրականացման գործընթացում**

**իրավաբանական և ֆիզիակական անձանց իրավունքներն ու**

**պարտականությունները**

1. Էկոլոգիական քաղաքականության իրականացման գործընթացում իրավաբանական և ֆիզիակական անձինք պարտավոր են.

1) անձամբ և այլոց հետ համատեղ պահպանել և բարելավել շրջակա միջավայրը.

2) իրենց սեփականության իրավունքն իրականացնել այնպես, որ ապահովվի շրջակա միջավայրին, բնական ռեսուրսներին և մարդու առողջությանը սպառնացող ռիսկերի կանխարգելումը կամ նվազեցումը.

3) կատարել սույն օրենքով և այլ օրենքներով սահմանված շրջակա միջավայրի և բնական ռեսուրսների պահպանության ու կայուն օգտագործման ապահովմանն ուղղված այլ պարտականություններ:

2. Էկոլոգիական քաղաքականության իրականացման գործընթացում իրավաբանական և ֆիզիակական անձինք իրավունք ունեն.

1) ապրել իրենց առողջությանը և բարեկեցությանը նպաստող շրջակա միջավայրում.

2) ստանալ շրջակա միջավայրի և բնական ռեսուրսների վերաբերյալ բնապահպանական տեղեկատվություն.

3) իրականացնել սույն օրենքով և այլ օրենքներով իրենց վերապահված իրավունքները:

**ԳԼՈՒԽ 3**

**ԲՆԱՊԱՀՊԱՆԱԿԱՆ ՀԱՄԱԼԻՐ ՊԼԱՆԱՎՈՐՈՒՄԸ ԵՎ ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ԳՆԱՀԱՏԱՈՒՄՆ ՈՒ ՇՐՋԱԿԱ ՄԻՋԱՎԱՅՐԻ ՎՐԱ ԱԶԴԵՑՈՒԹՅԱՆ ՌԱԶՄԱՎԱՐԱԿԱՆ ԳՆԱՀԱՏՈՒՄԸ**

**Հոդված 14. Բնապահպանական համալիր պլանավորումը**

1. Բնապահպանական համալիր պլանավորումը ներառում է շրջակա միջավայրի և բնական ռեսուրսների պահպանության և կայուն օգտագործման, դրանց սկզբունքների, բնապահպանական պարտադիր նորմերի ու պահանջների և առկա խնդիրների լուծման ինտեգրումը սոցիալ-տնտեսական զարգացման, ինչպես նաև ոլորտային զարգացման պլաններում: Դրանցում հաշվի են առնվում էկոլոգիական անվտանգության ապահովման անհրաժեշտությունը և էկոհամակարգերի պահպանության և(կամ) էկոհամակարգերի վերականգման կարիքները` ապահովելով էկոհամակարգերի ծառայությունների տրամադրման շարունակական լինելու հնարավորությունը:

2. Ենթակառուցվածքների (ճանապարհների, օդանավակայանների, երկաթուղային և տրանսպորտային այլ ուղիների շինարարություն, թափոնների կառավարման ու էներգետիկ համակարգի հետ կապված շինություններ և այլն) պլանավորման գործընթացում համարժեքորեն գնահատվում և ներառվում են նաև շրջակա միջավայրի և բնական ռեսուրսների պահպանությունն ու կայուն օգտագործումն ապահովող միջոցառումները:

3. Բնապահպանական համալիր պլանավորման գործընթացում պետական կառավարման և տեղական ինքնակառավարման մարմինների հետ համագործակցելով համարժեքորեն գնահատվում և ներառվում են շրջակա միջավայրի ու մարդու առողջության վրա ազդեցություն ունեցող միջճյուղային հիմնախնդիրներն ու դրանց լուծմանն ուղղված միջոցառումները` ապահովելով շրջակա միջավայրի կայուն կառավարումը:

**Հոդված 15. Բնապահպանական համալիր պլանավորմանը ներկայացվող**

**հիմնական պահանջները**

1. Շրջակա միջավայրի և բնական ռեսուրսների պահպանության և կայուն օգտագործման համալիր պլանավորումն իրականացվում է սույն օրենքի և պլանավորման ոլորտում կիրառելի Հայաստանի Հանրապետության իրավական այլ ակտերի համաձայն:

2. Շրջակա միջավայրի և բնական ռեսուրսների պահպանությունը և կայուն օգտագործումը հաշվի է առնվում և համարժեքորեն գնահատվում է բոլոր պլանավորման գործընթացներում և պլանավորման վերաբերյալ որոշումներ կայացնելիս:

3. Յուրաքանչյուր պլանով ամրագրված գործողությունների ու միջոցառումների կատարման ընթացքը հսկվում է դրանց իրականացման ժանակացույցի համաձայն, իսկ անհրաժեշտության դեպքում սահմանված կարգով վերանայվում է:

**Հոդված 16. Աղտոտման նվազեցման պլանավորումը**

1. Բնապահպանական օրենսդրությամբ սահմանված շրջակա միջավայրի և բնական ռեսուրսների համալիր պահպանության և կայուն օգտագործման պահանջների կիրառումն ապահովելու նպատակով լիազոր մարմինը հատուկ պլանավորում է աղտոտման նվազեցմանն ուղղված բնապահպանական միջոցառումների ծրագիր, որն իրականացվում է ազգային, տարածաշրջանային կամ տեղական մակարդակներում:

2. Աղտոտիչների սահմանային թույլատրելի կոնցենտրացիաների անընդհատ (կայուն) գերազանցման դեպքում լիազոր մարմինը հատուկ պլանավորումն իրականացնում է շրջակա միջավայրի աղտոտման նվազեցման ծրագրի մշակման միջոցով (այսուհետ՝ աղտոտման նվազեցման ծրագիր), որով սահմանվում են աղտոտիչների նվազեցմանն ուղղված համապատասխան միջոցառումներ:

3. Աղտոտման նվազեցման ծրագիրը և բնապահպանական մոնիտորինգի արդյունքները հաշվի են առնվում շրջակա միջավայրի և բնական ռեսուրսների վիճակի գնահատման մասին զեկույցներում:

4. Աղտոտման նվազեցման ծրագրի կատարումը պարբերաբար հսկվում և վերանայվում է, իսկ անհարժեշտության դեպքում դրանում ներառվում են պարտադիր կատարման ենթակա շրջակա միջավայրի որակի բարձր մակարդակի հասնելու նոր միջոցառումներ:

**Հոդված 17. Բնական ռեսուրսների հատուկ պլանավորումը**

1. Բնական ռեսուրսների համալիր պահպանությունն և կայուն օգտագործումն ապահովելու նպատակով լիազոր մարմինը հատուկ պլանավորում է բնական ռեսուրսների գերշահագործման ու էկոհամակարգերի դեգրադացման կանխարգելմանը կամ վերականգնմանն ուղղված բնապահպանական միջոցառումների ծրագիր, որն իրականացվում է ազգային, տարածաշրջանային կամ տեղական մակարդակներում:

2. Ընդունվող բնապահպանական միջոցառումների ծրագիրը վերաբերում է մակերևութային և ստորերկրյա ջրային ռեսուրսների, ընդերքի, հողի, բնապատկերի (լանդշաֆտի), կենդանական և բուսական ռեսուրսների, դրանց վայրի ցեղատեսակների և բնակության վայրերի կամ աճելավայրերի, գենոֆոնդի և այլ բաղադրիչների պահպանությանն ու օգտագործմանը:

3. Բնական ռեսուրսների վրա բացասական ազդեցություն նախատեսող պլանները (ռազմավարությունները, ծրագրերը) կարող են թույլատրվել միայն հանրային գերակա շահ ճանաչվելու և դրանց բասացական ազդեցությունների հետևանքների վերականգնում կամ համարժեք հատուցում նախատեսելու դեպքում:

**Հոդված 18. Շրջակա միջավայրի վրա ազդեցության գնահատումը**

1. Նախատեսվող գործունեության այն տեսակները, որոնք ըստ իրենց բնույթի, չափերի կամ տեղակայման կարող են հնարավոր ազդեցություն, ներառյալ` անդրսահմանային ազդեցություն ունենալ շրջակա միջավայրի վրա, ենթակա են շրջակա միջավայրի վրա ազդեցության գնահատման և փորձաքննության` օրենքով սահմանված կարգով:

2. Օրենքով հիմնականում պետք է կարգավորվեն`

1) շրջակա միջավայրի վրա ազդեցության գնահատման նպատակը, շրջանակը, բովանդակությունը և իրավական հետևանքները.

2) շրջակա միջավայրի վրա ազդեցության գնահատման առարկա հանդիսացող գործունեության տեսակների դասակարգումը և սահմանային չափերը.

3) շրջակա միջավայրի վրա ազդեցության գնահատման գործընթացը, համապատասխան ժամկետները և շահագրգիռ կողմերի ու հանրությանմասնակցության հետ կապված հարաբերությունները:

3. Օրենքով շրջակա միջավայրի վրա ազդեցության գնահատման առարկա չհանդիսացող ենթակառուցվածքային ծրագրերի պլանավորման դեպքում համապատասխան ոլորտների պետական կառավարման լիազոր մարմինները որոշումներ կայացնելիս հաշվի են առնում շրջակա միջավայրի պահպանության ուղղությունները՝ խնդիրներն ու դրանց լուծման ուղիները:

**Հոդված 19. Շրջակա միջավայրի վրա ազդեցության ռազմավարական գնահատումը**

1. Շրջակա միջավայրի վրա հնարավոր ազդեցություն, ներառյալ` անդրսահմանային ազդեցություն ունեցող հիմնադրութային փաստաթղթերի նախագծերը (քաղաքականություն, ռազմավարություն, հայեցակարգ, ուրվագիծ, ծրագիր, բնական ռեսուրսների օգտագործման սխեմա, հատագագիծ, քաղաքաշինական ու հողօգտագործման և այլ ծրագրային փաստաթղթեր), որոնց կիրառումը կարող է ազդեցություն ունենալ շրջակա միջավայրի վրա, ենթակա են շրջակա միջավայրի վրա ազդեցության ռազմավարական գնահատման` օրենքով սահմանված կարգով:

2. Օրենքով կարգավորվում է շրջակա միջավայրի վրա ազդեցության ռազմավարական գնահատման շրջանակը, բովանդակությունը, իրավական հետևանքները, գնահատման գործընթացը, համապատասխան ժամկետները և շահագրգիռ կողմերի մասնակցության հետ կապված հարաբերությունները: Օրենքում ներառվում են նաև «Անդրսահմանային ենթատեքստում շրջակա միջավայրի վրա ազդեցության գնահատման մասին» կոնվենցիային կից «Շրջակա միջավայրի ազդեցության ռազմավարական գնահատման մասին» Էսպոի արձանագրության պահանջները:

**ԳԼՈՒԽ 4**

**ԲՆԱԿԱՆ ՌԵՍՈՒՐՍՆԵՐԻ ՀԱՄԱԼԻՐ ՊԱՀՊԱՆՈՒԹՅՈՒՆԸ ԵՎ ԿԱՅՈՒՆ ՕԳՏԱԳՈՐԾՈՒՄԸ**

**Հոդված 20. Բնական ռեսուրսների համալիր պահպանության և կայուն**

**օգտագործման ապահովումը**

1. Բնական ռեսուրսների համալիր պահպանությունը և կայուն օգտագործումն ապահովվում է համապատասխան օրենքներով` արգելքների, սահմանափակումների, թույլտվության տրամադրման պահանջների սահմանման, ինչպես նաև տեսչական ստուգումների, ինքնահսկման իրականացման և ռեսուրսախնայողությունն ապահովող լավագույն հասանելի տեխնոլոգիաների կիրառման միջոցով:

2. Բնական ռեսուրսների համալիր պահպանությունը և կայուն օգտագործումն ապահովվում է էկոհամակարգային մոտեցմամբ:

**Հոդված 21. Բնական ռեսուրսների համալիր պահպանության և կայուն**

**օգտագործման նպատակն ու խնդիրները**

1. Բնական ռեսուրսների համալիր պահպանության և կայուն օգտագործման նպատակը` կենդանի և անկենդան բնական ռեսուրսների վերականգնման ունակության ապահովումն է և գերշահագործման հետևանքով դրանց երակարաժամկետ նվազումն ու սպառումը բացառելն է` ի շահ ներկա և ապագա սերունդների կարիքների բավարարման: Բնական ռեսուրսների օգտագործումը համարվում է կայուն, եթե այն չի հանգեցնում դրանց պոտենցիալի կամ բնակության վայրերի կամ աճելավայրերի կարգավիճակի երկարաժամկետ նվազեցմանը կամ սպառմանը:

2. Բնական ռեսուրսների համալիր պահպանության և կայուն օգտագործման խնդիրներն են`

1) կենդանի և անկենդան բնական ռեսուրսների մոնիթորինգի, ներառյալ` գիտականորեն հիմնավորված ուսումնասիրությունների արդյունքներով կայուն օգտագործման ապահովումը.

2) Էկոհամակարգերի արդյունավետ կառավարման ապահովումը:

3. Բնական ռեսուրսների համալիր պահպանությունն ու կայուն օգտագործումն ապահովում են պետական կառավարման և տեղական ինքնակառավարման մարմինները, իրավաբանական և ֆիզիկական անձինք:

4. Բնական ռեսուրսների համալիր պահպանության և կայուն օգտագործման ուղղությամբ նախատեսված միջոցառումներն իրականացվում են օրենքներով և իրավական այլ ակտերով սահմանված կարգով:

**Հոդված 22. Բնական ռեսուրսների համալիր պահպանության և**

**կայուն օգտագործման հիմնական պահանջները**

1. Բնական ռեսուրսների համալիր պահպանությանն ու կայուն օգտագործմանը ներկայացվող հիմնական պահանջներն են՝

1) ջրային ռեսուրսների խնայողության ու ջրահոսքերի բնական վերականգնման հնարավորությունների ապահովումը, ջրակորուստների կրճատումն ու կենցաղային, գյուղատնտեսական և արդյունաբերական արտանետումներից ջրերի մաքրումը.

2) հողային էռոզիայի ակտիվացման գործընթացների կանխարգելմանն ուղղված համակարգված միջոցառումների ապահովումը.

3) հանքային հումքից օգտակար բաղադրիչների ամբողջական կորզման ապահովումն ու ընդերքօգտագործման թափոնների կրճատումը.

4) կենդանական ու բուսական աշխարհի կորստի հիմնական պատճառների դեմ պայքարի իրականացման ու դրանց վրա ուղղակի ծանրաբեռնվածու­թյան կրճատման, էկոհամակարգերի տեսակների ու գենետիկական ռեսուրսների բազմազանության երկարատև օգտագործման ու վերականգնման ունակության պահպանության ապահովումը, Էկոհամակարգի ծառայություններից մարդկանց օգուտների ծավալի մեծացումը և կենսատեխնոլոգիաներով ստացված գենետիկորեն ձևափոխված օրգանիցմների վտանգավոր ազդեցություններից կենսաբանական բազմազանության պաշտպանությունը.

5) վերականգնվող էներգիայի (արևային, ջերմային, երկրաջերմային) զարգացումը:

**Հոդված 23. Բնական ռեսուրսների համալիր պահպանությունը և**

**կայուն օգտագործումը**

1. Պետական կառավարման մարմիններն իրենց իրավասության ներքո գտնվող բնական ռեսուրսների համալիր պահպանությունն ու կայուն օգտագործումն իրականացնում են սույն օրենքով և իրավական այլ ակտերով սահմանված պահանջներին համապատասխան:

2. Բնական ռեսուրսների համալիր պահպանությանն անհրաժեշտ միջոցառումներն իրականացվում են բնապահպանական մոնիթորինգի արդյունքների հիման վրա:

3. Բնական ռեսուրսների կայուն օգտագործումն իրականացվում է սույն օրենքով նախատեսված մոնիթորինգի արդյունքում ստացված տվյալների հիման վրա` հաշվի առնելով կլիմայական և եղանակային պայմաններն ու տարածքը:

**ԳԼՈՒԽ 5**

**ԷԿՈՀԱՄԱԿԱՐԳԻ ԿԱՌԱՎԱՐՈՒՄԸ**

**Հոդված 24. Էկոհամակարգի ծառայությունների (էկոհամակարգի բարիքներից օգտվելու) կարգավորման նպատակը**

1. Էկոհամակարգի ծառայությունների կարգավորումը նպատակաուղղված է կենդանի և անկենդան բնական ռեսուրսների`

1) համալիր կառավարմանը՝ խթանելով դրանց արդարացի պահպանությանը և կայուն օգտագործմանը.

2) հարմարվողական կառավարմանը՝ հաշվի առնելով էկոհամակարգերի բարդ և դինամիկ բնույթը:

2. Էկոհամակարգի ծառայությունների (էկոհամակարգի բարիքներից օգտվելու)կարգավորումն ապահովելու նպատակով Էկոլոգիական քաղաքականությունում կարող են կիրառվել միջազգային պրակտիկայում ընդունելի և սույն օրենքով սահմանված պահանջներին չհակասող այլ մոտեցումներ` կենսոլորտային տարածքներից, բնության հատուկ պահպանվող տարածքներից օտվելու և Էկոհամակարգի առանձին տեսակների պահպանության ծրագրեր:

**Հոդված 25. Էկոհամակարգի կառավարման սկզբունքները**

1. Էկոհամակարգի կառավարման սկզբունքներն են`

1) Էկոհամակարգի կառավարումը` հաշվի առնելով էկոհամակարգի կառուցվածքը, ֆունկցիոնալությունը, բնական վերարտադրողականությունը, բազմազանությունը սահմանափակող բնապահպանական պայմանները, տնտեսական, սոցիալական ու մշակույթային կարիքներից ելնելով մարդուն տրամադրվող նյութական և ոչ նյութական օգուտները և էկոհամակարգերի կայուն օգտագործման ու պահպանության միջև հավասակշռության պահպանումը.

2) ապակենտրոնացված կառավարման իրականացումը` մինչև համապատասխան ամենցածր ստորին մակարդակը.

3) Էկոհամակարգի կառուցվածքի և ֆունկցիոնալության պահպանությունը` ապահովելով էկոհամակարգի ծառայությունների մատուցման կառավարումը.

4) Էկոհամակարգի ծառայության գիտակցումը և էկոհամակարգերի վրա վնասակար ազդեցությունը նվազեցնող տնտեսական գործունեության կառավարման ձևի կիրառումը` աջակցելով կենսաբանական բազմազանության կայուն օգտագործմանը և խթանելով ծախսերի ու օգուտների դիմաց վճարումները.

5) Էկոհամակարգի կառավարում իրականացնելիս սեփական գործունեության ազդեցության (առկա և հնարավոր) հաշվի առնելը և այդ գործունեությամբ այլ էկոհամակարգի վնաս չհասցնելը.

6) Էկոհամակարգի կառավարման նպատակների երկարաժամկետ սահմանումը՝ հաշվի առնելով ժամանակի ընթացքում էկոհամակարգերի հնարավոր փոփոխությունները.

7) համապատասխան տեղեկատվության և գիտելիքի վրա հիմնված Էկոհամակարգի կառավարումը, որն իրականացվում է բաց և թափանցիկ ընթացակարգերով:

**Հոդված 26. Էկոհամակարգի ծառայությունների դասակարգումը**

1.Էկոհամակարգի ծառայությունները դասակարգվում են հետևյալ չորս կատեգորիաների`

1) ապահովող ծառայություններ` բնությունից ստացած սնունդը, ջուրը, փայտը, թելը, դեղաբույսերը, կերը և այլ օգուտները.

2) կարգավորող ծառայություններ` որոնք դրական ազդեցություն են թողնում մթնոլորտային օդի ու ջրային ռեսուրսների որակի և բնական ռեսուրսների վերականգնման վրա` հնարավորինս մեղմելով կլիմայի փոփոխությունների ու ջրհեղեղների բացասական ազդեցությունները շրջակա միջավայրի ու մարդու առողջության վրա` կանխարգելելով կամ նվազագույնի հասցնելով հիվանդությունների տարածումն ու թափոնների առաջացումը.

3) մշակութային ծառայություններ՝ օգտվելով բնության բարիքներից մարդն ստանում է հանգստի, տուրիզմի, սպորտի, էսթետիկ, հոգևոր կամ հավատքի պահանջների բավարարում.

4) աջակցող ծառայություններ` նպաստելով հողագոյացմանը, ֆոտոսինթեզին, բնությունում ջրի և ազոտի շրջապտույտին, բնական սննդի ցիկլի ապահովմանը և այլն:

**Հոդված 27. Էկոհամակարգի ծառայությունների ինտեգրումը**

1. Պետական կառավարման մարմինները սույն օրենքով նախատեսված պլանավորումն իրականացնելիս էկոհամակարգի տնտեսական արժեքները հաշվի են առնում`

1) շրջակա միջավայրի և բնական ռեսուրսների պահպանության համալիր պլանավորման փաստաթղթերում.

2) արդյունաբերության ոլորտում գործունեություն իրականացնող տնտեսավարող սուբյեկտներին տրվող բնապահպանական թույլտվություներում.

3) առևտրի և ներդրումների ոլորտների բիզնես ծրագրերում և ռազմավարություններում.

4) գյուղատնտեսության, անտառտնտեսության և ձկնաբուծության ոլորտների բիզնես ծրագրերում և ռազմավարություններում.

5) հանրային գնումների ծրագրերում.

6) էկո-պիտակավորման գործընթացում:

2. Պետական կառավարման մարմիններն էկոհամակարգի պահպանության ոլորտում ապահովում են`

1) կայացվող որոշումներում էկոհամակարգի ծառայությունների տնտեսական, էկոլոգիական, մշակութային և աջակցող արժեքների ու օգուտների գնահատումը.

2) էկոհամակարգի ծառայությունների վրա առկա կամ հնարավոր բացասական ազդեցությունների բացահայտումները.

3) հաշվետվություններում էկոհամակարգի ծառայությունների տնտեսական, էկոլոգիական, մշակութային և աջակցող արժեքների ու օգուտների ընդգրկումը:

**Հոդված 28. Էկոհամակարգի ծառայությունների իրականացումը**

1. Էկոհամակարգի ծառայություններն իրականացնում է բնական միջավայրի կենդանի և անկենդան բաղադրիչների սեփականատերը կամ նրա կողմից լիազորված մարմինը, կամ կազմակերպությունը կամ անձը (այսուհետ՝ Էկոհամակարգի ծառայություններ մատուցող կամ տրամադրող):

2. Էկոհամակարգի ծառայություններն իրականացվում է Էկոհամակարգի ծառայություններ մատուցողի կամ տրամադրողի կողմից սույն օրենքով և իրավական այլ ակտերով սահմանված պահանջներին համապատասխան:

3. Էկոհամակարգի ծառայությունները մատուցվում են էկոհամակարգի բարիքներից օգտվել ցանկացողներին (շահառուներին)` պայմանագրային հիմունքներով:

4. Էկոհամակարգի ծառայությունների մատուցումը վճարովի է:

**Հոդված 29. Էկոհամակարգի ծառայությունների դիմաց վճարումները**

1. Էկոհամակարգի ծառայության դիմաց վճարը էկոհամակարգի ծառայությունը մատուցողի (տրամադրողի) և դրանք գնողի (ստացողի) միջև կնքված պայմանագրով որոշված վճարում կամ օրենքով սահմանված խրախուսման կամ այլ փոխհատուցման մեխանիզմ է, որի դիմաց էկոհամակարգի ծառայությունը մատուցողի (տրամադրողի) կողմից տրամադրվում (մատուցվում) է էկոհամակարգերի կառավարման կամ օգտագործման պարտադիր պայմաններ ապահովող համապատասխան տեսակի և ծավալի էկոհամակարգային ծառայություններ:

2. Էկոհամակարգի ծառայությունների մատուցման դիմաց վճարումները կատարվում են ելնելով էկոհամակարգի անկենդան կամ կենդանի տեսակից, էկոհամակարգի գտնվելու վայրից, կլիմայական պայմաններից, տարվա եղանակից և օրենքով տվյալ տեսակի, կամ վայրի, կամ եղանակի համար սահմանված սահմանափակումներից:

3. Էկոհամակարգի ծառայությունների դիմաց վճարումների չափը, ժամկետներն ու եղանակը նախատեսվում է էկոհամակարգի ծառայություններ մատուցողի և շահառուի միջև կնքվող պայմանագրով:

4. Էկոհամակարգի ծառայությունների կառավարման, էկոհամակարգային ծառայությունների մատուցման և Էկոհամակարգի ծառայությունների տնտեսական արժեքի գնահատման հետ կապված հարաբերությունները կարգավորվում են սույն օրենքով սահմանված սկզբունքներին ու պահանջներին համապատասխան` էկոհամակարգի ծառայությունների հետ կապված հարաբերությունները կարգավորող օրենքով սահմանված կարգով:

**ԳԼՈՒԽ 6**

**ԱՂՏՈՏՈՒՄԻՑ ՇՐՋԱԿԱ ՄԻՋԱՎԱՅՐԻ ՊԱՀՊԱՆՈՒԹՅՈՒՆԸ**

**Հոդված 30. Մթնոլորտային օդի պահպանությունը**

1. Մթնոլորտային օդի պահպանությունն իրականցավում է «Մթնոլորտային օդի պահպանության մասին» Հայաստանի Հանրապետության օրենքով և իրավական այլ ակտերով սահմանված պահանջներին համապատասխան` հաշվի առնելով միջազգային լավագույն փորձը:

2. Օրենքով և իրրավական այլ ակտերով պետք է կարգավորվեն մթնոլորտային օդի պահպանության, ներառյալ` մոնիթորինգի ու գնահատման, կարճաժամկետ ու երկարաժամկետ միջոցառումների պլանավորման, մթնոլորտային օդն աղտոտող նյութերի և միացությունների (այսուհետ` աղտոտող նյութեր) ցուցանիշների, սահմանային թույլատրելի չափաքանակների սահմանման, դրանց նկատմամբ վերահսկողության իրականացման, մթնոլորտային օդի որակի մասին տեղեկատվության փոխանակման և մթնոլորտային օդի որակի մասին հանրությանը տեղեկացնելու գործընթացները, ինչպես նաև պետական կառավարման մարմինների և իրավաբանական ու ֆիզիկական անձանց իրավասություններն ու պարտականությունները:

**Հոդված 31. Ջրային ռեսուրսների պահպանությունը**

1. Ջրային ռեսուրսների պահպանությունն իրականացվում է Հայաստանի Հանրապետության ջրային օրենսգրքի, «Ջրի ազգային քաղաքականության հիմնադրույթների մասին» և «Հայաստանի Հանրապետության ջրի ազգային ծրագրի մասին» Հայաստանի Հանրապետության օրենքի և իրավական այլ ակտերի համաձայն:

2. Սույն հոդվածի 1-ին մասով նշված ջրային օրենսդրությամբ կարգավորվում են ջրային ռեսուրսների պահպանության և օգտագործման կառավարման, ներառյալ` ջրավազանային կառավարման պլանների հիման վրա ջրային ռեսուրսների որակի մոնիթորինգի ու գնահատման, կեղտաջրերի վերամշակման, ջրհեղեղի ռիսկերից պաշպանության, պահպանման գոտիների և պահպանության այլ միջոցառումների մշակման, աղտոտող նյութերի ցուցանիշների, աղտոտող նյութերի սահմանային թույլատրելի կոնցենտրացիաների, ջրային ռեսուրս արտահոսվող աղտոտող նյութերի սահմանային թույլատրելի չափաքանակների սահմանման, ջրային ռեսուրսների օգտագործման թույլտվությունների տրամադրման, դրանց նկատմամբ վերահսկողության իրականացման, տեղեկատվության փոխանակման ու հանրությանը տեղեկատվության տրամադրման գործընթացները, ինչպես նաև պետական կառավարման մարմինների և իրավաբանական ու ֆիզիկական անձանց իրավունքներն ու պարտականությունները:

3. Խմելու ջրի պահպանության և կառավարման հարցերը կարգավորվում են օրենքով և իրավական այլ ակտերով, որոնցով սահմանվում են մարդու առողջության պահպանության և խմելու ջրի անվտագության ապահոմանն անհրաժեշտ պահանջներն ու դրանք իրականացնող պետական կառավարման այլ լիազոր մարմինների իրավասությունները:

**Հոդված 32. Թափոնների կառավարումը**

1. Հայաստանի Հանրապետությունում թափոնների անվտանգ կառավարման նպատակը շրջակա միջավայրի պահպանության և մարդու առողջության պաշտպանության ապահովումն է` թափոնների գոյացման ծավալների կրճատման, թափոնների անվտանգ հեռացման և թափոնների վերամշակման ու օգտահանման համար խթանների կիրառման միջոցով:

2. «Թափոնների մասին» Հայաստանի Հանրապետության օրենքով և իրավական այլ ակտերով սահմանվում են`

1) վտանգավոր և ոչ վտանգավոր թափոնների հավաքման, պահման, մշակման, վերամշակման, օգտահանման, հեռացման, վնասազերծման և թաղման գործընթացները.

2) թափոնների գոյացման կանխարգելումը կամ նվազեցումը:

3. Հայաստանի Հանրապետություն ներմուծվող, Հայաստանի Հանրապետության տարծքից արտահանվող և Հայաստանի Հանրապետության տարածքով վտանգավոր թափոնների փոխադրման գործընթացը «Վտանգավոր թափոնների անդրսահմանային փոխադրման և դրանց հեռացման նկատմամբ հսկողություն սահմանելու մասին» Բազելի կոնվենցիայի պահանջներին համապատասխան Հայաստանի Հանրապետության իրավական ակտերով կարգավորումը:

**Հոդված 33. Քիմիական նյութերի և միացությունների կառավարումը**

1. Քիմիական նյութերի և միացությունների (այսուհետ` քիմիական նյութեր) կառավարումնիրականացվում էօրենքով և իրավական այլ ակտերով սահմանված պահանջների համաձայն` ապահովելով Հայաստանի Հանրապետության միջազգային պայմանագրերով ստանձնած պարտավորությունների կատարումը:

2. Օրենքով և իրավական այլ ակտերով կարգավորվման ենթակա է քիմիական նյութերի կառավարումը, այդ թվում`

1) արտահանումը, ներմուծումն ու տարանցիկ փոխադրումը.

2) քիմիական նյութերի դասակարգման, պիտակավորման, փաթեթավորման և պահման պայմանները.

3) քիմիական նյութերի հաշվառման ու գրանցման համակարգի ստեղծման ու վարման պայմանները.

4) քիմիական նյութերի արտադրման, օգտագործման, պահման և վաճառքի սահմանափակումները.

5) լավագույն լաբորատոր պրակտիկայի ու չափանիշների կիրառմամբ` լաբորատորիաների սերցիֆիկացման, հավատարմագրման և քիմիական նյութերի փորձարկման իրավական հիմքերն ու ընթացակարգերը.

6) սահմանված պահանջների կատարման նկատմամբ վերահսկողության իրականացման և խախտումների համար պատասխանատվության կիրառման պահանջները.

7) քիմիական նյութերի կառավարումն ապահովող լիազոր պետական կառավարման մարմինների և իրավաբանական ու ֆիզիկական անձանց լիազորությունները:

**Հոդված 34. Աղմուկի աղտոտումից շրջակա միջավայրի պահպանությունը**

1. Աղմուկի աղտոտումից շրջակա միջավայրի պահպանությունը կարգավորվում է օրենքով և իրավական այլ ակտերով` խթանելով աղմուկի գնահատման, դրա բացասական ազդեցությունների հնարավոր կանխարգելման կամ նվազեցման և արդյունավետ կառավարման ապահովումը:

2. Օրենքով և իրավական այլ ակտերով պետք է կարգավորվեն աղմուկի աղտոտման մակարդակների բացահայտման ու գնահատման, աղմուկի աղտոտման աղբյուրների հաշվառման, քարտեզագրման, պլանավորման և կառավարման իրավական հիմքերը, պետք է սահմանվեն աղմուկի աղտոտման սահմանային մակարդակները, մարդու գործունեության, ներառյալ՝ ավտոտրանսպորտային միջոցների, երկաթուղային և օդային տրանսպորտային միջոցների երթևեկության և արդյունաբերական գործունեության հետևանքով առաջացող աղմուկից խուսափելու, դրա վտանգավոր ազդեցությունները կանխարգելելու կամ նվազեցնելու սահմանափակումները, սահմանված նորմերի նկատմամբ վերահսկողության իրականացման և խախտումների դեպքում պատասխանատվության կիրառման պահանջները:

**Հոդված 35. Ընդերքի օգտագործման և պահպանության կառավարումը**

1. Ընդերքի օգտագործման հետ կապված շրջակա միջավայրի պահպանությունն իրականացվում է «Հայաստանի Հանրապետության ընդերքի մասին», Հայաստանի Հանրապետության ջրային, Հայաստանի Հանրապետության հողային օրենսգրքերով և իրավական այլ ակտերով սահմանված պահանջներին համապատասխան:

2. Ընդերքի ոլորտը կարգավորող օրենքներով և իրավական այլ ակտերով սահմանվում են ընդերքի ողջամիտ և համալիր օգտագործման ու պահպանության, ընդերքօգտագործման հետ կապված շրջակա միջավայրի պահպանության ու պետական քաղաքականության ձևավորման, ընդերքօգտագործման արդյունքում արդյունահանված տարածքի և հարակից համայնքների բնակչության անվտանգության ու առողջության ապահովման իրավական հիմքերը, ընդերքօգտագործման թափոնների վնասակար ազդեցության կանխարգելման կամ նվազեցման պահանջներն ու սահմանափակումները, ինչպես նաև պետական կառավարման ու տեղական ինքնակառավարման մարմինների լիազորությունները և իրավաբանական ու ֆիզիկական անձանց իրավունքներն ու պարտականությունները:

**Հոդված 36. Հողերի պահպանության կառավարումը**

1. Հողերի պահպանությունն իրականացվում է Հայաստանի Հանրապետության հողային օրենսգրքի և իրավական այլ ակտերով սահմանված պահանջներին համապատասխան:

2. Հողային օրենսդրությամբ կարգավորվում են հողերի պահպանության և օգտագործման կառավարման, ներառյալ՝ հողերի բերրիության և այլ օգտակար հատկությունների պահպանման, բարելավման ու արդյունավետ օգտագործման, խախտված հողերի վերականգնման, հողերը հողատարումից, ողողումներից, ճահճացումից, կրկնակի աղակալումից, կարծրացումից, սողանքներից, անապատացումից, արտադրական և կենցաղային թափոններով, քիմիական և ռադիոակտիվ նյութերով աղտոտումից, մանրէամակաբուծային ու կարանտինային վնասատուների վարակումներից և հողերի վիճակի վատթարացման այլ տեսակներից ու ազդեցություններից պահպանությանն ուղղված բնապահպանական միջոցառումների կիրառման իրավական հիմքերը, հողերի օգտագործման նկատմամբ հատուկ կարգավորման դրույթների սահմանման և դրանց իրականացման գործընթացները, ինչպես նաև հողերի կառավարումն ու պահպանությունն ապահովող պետական կառավարման և տեղական ինքնակառավարման մարմինների լիազորությունները, իրավաբանական և ֆիզիկական անձանց իրավունքներն ու պարտականությունները:

**ԳԼՈՒԽ 7**

**ԱՂՏՈՏՄԱՆ ՀԱՄԱԼԻՐ ԿԱՆԽԱՐԳԵԼՈՒՄԸ և ՀՍԿՈՒՄԸ**

**Հոդված 37. Աղտոտման համալիր կանխարգելման և հսկման նպատակը**

1. Աղտոտման համալիր կանխարգելման և հսկման նպատակը` շրջակա միջավայրի և մարդու առողջության համար բարենպաստ արտադրական գործընթացների, **շրջակա միջավայրը, որպես մեկ ամբողջություն պահպանության և էկոլոգիական անվտանգության ապահովումն է:**

2. Աղտոտման համալիր կանխարգելումը և հսկումն իրականացվում է բնապահպանական թույլտվության կամ գրանցման փաստաթղթի տրամադրման, ինքնահսկաման, վերահսկման և այլ մեխանիզմների միջոցով:

3. Տնտեսական գործունեության այն տեսակները, որոնք իրականացվում են շրջակա միջավայրի համար բարձր կամ միջին աղտոտման ռիսկեր պարունակող կայանքների շահագործմամբ, ստանում են բնապահպանական թույլտվություն, իսկ շրջակա միջավայրի համար ցածր աղտոտման ռիսկեր պարունակող կայանքների շահագործման համար՝ գրանցման փաստաթուղթ:

**Հոդված 38. Բնապահպանական թույլտվության տեսակները և գրանցման փաստաթուղթը**

1. Շրջակա միջավայրի վրա աղտոտման բարձր և միջին ռիսկեր պարունակող կայանքների շահագործման համար տրամադրվում է բնապահպանական թույլտվության հետևյալ տեսակները՝

1) բարձր ռիսկեր պարունակող 1-ին կատեգորիայի կայանքների շահագործման համար տրամադրվում է բնապահպանական համալիր թույլտվություն.

2) միջին ռիսկեր պարունակող 2-րդ կատեգորիայի կայանքների շահագործման համար տրամադրվում է բնապահպանական պարզեցված համալիր թույլտվություն:

2. Ցածր ռիսկեր պարունակող 3-րդ կատեգորիայի կայանքների շահագործման համար ներկայացված դիմումի համաձայն, տրամադրվում է գրանցման փաստաթուղթ: Դիմումի ներկայացման և գրանցման փաստաթղթի տրամադրման գործընթացներն իրականացվում են «Վարչարարության հիմունքների և վարչական վարույթի մասին» Հայաստանի Հանրապետության օրենքով սահմանված կարգով:

**Հոդված 39. Բնապահպանական թույլտվության և գրանցման փաստաթղթի տրամադրումը**

**1. Բնապահպանական թույլտվությունը կամ** գրանցման փաստաթուղթ**ը** տրամադրվում է կայանքների շահագործման հետևանքով մթնոլորտային օդը, ջրային ռեսուրսները և հողն աղտոտելու կամ շրջակա միջավայրը թափոններով աղտոտելու կամ աղբոտելու դեպքերը կանխարգելելու, **իսկ դրա անհնարինության դեպքում՝ նվազեցնելու** համար**:**

2. Բնապահպանական թույլտվություն կամ գրանցման փաստաթուղթ չունեցող կայանքի շահագործումն արգելվում է:

3.Բնապահպանական թույլտվություն և գրանցման փաստաթուղթ պահանջվող կայանքների դասակարգումը, բնապահպանական թույլտվության տրամադրման, վերանայման, երկարաձգման, կասեցման ու դադարեցման կարգը, բնապահպանական թույլտվության շրջանակը, տևողությունն ու բովանդակությունը, բնապահպանական թույլտվությանը ներկայացվող պահանջները, սահմանափակումները, լավագույն հասանելի տեխնոլոգիաների կիրառումը, գրանցման փաստաթղթի տրամադրման կարգավորումը, վերահսկողությունը, ինչպես նաև կայանքներ շահագործողների, թույլտվության տրամադրման գործընթացի այլ մասնակիցների իրավունքներն ու պարտականությունները սահմանվում է սույն օրենքով սահմանված սկզբունքներին ու պահանջներին համապատասխան և աղտոտման համալիր կանխարգելման և հսկման հետ կապված հարաբերությունները կարգավորող օրենքով:

**Հոդված 40. Բնապահպանական թույլտվության առընչությունը շրջակա**

**միջավայրի վրա ազդեցության գնահատմանը և փորձաքննությանը**

1. Օրենքով սահմանված շրջակա միջավայրի վրա ազդեցության գնահատման և փորձաքննության ենթակա կայանքների շահագործման համար բնապահպանական թույլտվություն կամ գրանցման փաստաթուղթ տրամադրելիս հաշվի է առնվում «Շրջակա միջավայրի վրա ազդեցության գնահատման և փորձաքննության մասին» Հայաստանի Հանրապետության օրենքով սահմանված կարգով տրված՝

1) պետական փորձաքննական դրական եզրակացությունն ու դրա հիմնավորումները.

2) պետական փորձաքննական դրական եզրակացությունում առկա պարտադիր կատարման ենթակա պահանջներն ու պայմանները.

3) շրջակա միջավայրի վրա ազդեցության գնահատման և փորձաքննության գործընթացում ձեռք բերված այլ տվյալներն ու տեղեկությունները:

2. Օրենքով սահմանված շրջակա միջավայրի վրա ազդեցության գնահատման և փորձաքննության ենթակա կայանքների շահագործման վերաբերյալ տրված շրջակա միջավայրի վրա ազդեցության պետական փորձաքննական բացասական եզրակացության դեպքում բնապահպանական թույլտվություն կամ գրանցման փաստաթուղթ չի տրամադրվում:

**ԳԼՈՒԽ 8**

**ԲՆԱՊԱՀՊԱՆԱԿԱՆ ՄՈՆԻԹՈՐԻՆԳԸ**

**Հոդված 41. Բնապահպանական մոնիտորինգի նպատակը, սկզբունքներն ու խնդիրները**

1. Բնապահպանական մոնիթրինգի (այսուհետ` մոնիթորինգ) նպատակը` շրջակա միջավայրի և բնական ռեսուրսների պահպանության բարձր մակարդակի, էկոլոգիական անվտանգության և բնական ռեսուրսների կայուն օգտագործման ապահովումն է` շրջակա միջավայրի և բնական ռեսուրսների նկատմամբ դիտարկումների իրականացման, վիճակի գնահատման վերաբերյալ բավարար տվյալների ստեղծման, դրանց գրանցման, վերլուծման, տրամադրման ու պահման միջոցով:

2. Մոնիթրինգի սկզբունքներն են`

1) պլանավորված ու միջազգայնորեն ընդունված հիմնական ցուցանիշների կիրառմամբ դիտարկումների իրականացումը.

2) բնածին և մարդածին ազդեցությունների հետևանքով շրջակա միջավայրի և բնական ռեսուրսների վիճակի փոփոխությունների ժամանակին բացահայտումն ու կանխատեսումը.

3) շրջակա միջավայրի և բնական ռեսուրսների վիճակի վերաբերյալ ամբողջական, հավաստի և համադրելի տեղեկատվության ստացումն ու տրամադրումը:

3. Մոնիթրինգի խնդիրներն են`

1) ստացված տեղեկատվությամբ շրջակա միջավայրի ու բնական ռեսուրսների վիճակի գնահատում իրականացնելու հնարավորության ապահովումը.

2) շրջակա միջավայրի ու բնական ռեսուրսների վիճակի հնարավոր փոփոխությունների կանխատեսումների համար հիմքերի ստեղծման ապահովումը.

3) շրջակա միջավայրի ու բնական ռեսուրսների պահպանության վերաբերյալ քաղաքական որոշումներ կայացնողներին հիմնավորումների ապահովումը.

4) բնապահպանական միջոցառումների իրականացում պահանջող իրավիճակների բացահայտման ապահովումը:

**Հոդված 42. Մոնիթորինգի կարգավորման առարկան և մեթոդները**

1. Մոնիթորինգն իրականացվում է շրջակա միջավայրի և բնական ռեսուրսների որակական և քանակական հատկությունների և դրա վրա ազդեցություն ունեցող գործոնների գնահատման համար` շրջակա միջավայրի և բնական ռեսուրսների հետևյալ բաղադրիչների նկատմամբ`

1) մթնոլորտային օդի աղտոտվածության, մթնոլորտային օդի վրա ֆիզիկական ներգործությունների, մթնոլորտում տեղի ունեցող բնական երևույթների, ինչպես նաև կլիմայի փոփոխությունների, օզոնային շերտը քայքայող նյութերի և մարդածին այլ ազդեցությունների ու երևույթների նկատմամբ.

2) մակերևութային ու ստորերկրյա ջրային ռեսուրսների, ջրաէկոհամակարգերի, ջրային ռեսուրսների ծախսի, որակական ու քանակական հատկությունների, բաղադրության, քիմիական ու ռադիոակտիվ նյութերով և թափոններով աղտոտվածության, ինչպես նաև ջրային ռեսուրսների վիճակը վատթարացնող այլ ազդեցությունների ու երևույթների նկատմամբ.

3) հողերի աղտոտվածության վիճակի ու որակական փոփոխությունների և հողերի վրա այլ բացասական ազդեցությունների ու երևույթների նկատմամբ.

4) հանրապետության տարածքի ճառագայթային աղտոտվածության վիճակի նկատմամբ.

5) թափոնների և դրանց հեռացման վայրերի բացասական ազդեցությունների նկատմամբ.

6) բուսական ու կենդանական աշխարհի օբյեկտների, այդ թվում` բնության հատուկ պահպանվող տարածքների ու անտառների, տեսակների ու դրանց պոպուլյացիաների, համակեցությունների բազմազանության, ինչպես նաև դրանց տարածվածության, բնակության վայրերի կամ աճելավայրերի և տեսակների գոյության համար առանձնահատուկ դեր խաղացող էկոհամակարգերի նկատմամբ:

2. Մոնիթորինգն իրականացվում է նաև այն բնական աղետների կամ պատահարների դեպքում, որոնք առաջացնում կամ կարող են առաջացնել շրջակա միջավայրի աղտոտում կամ բնական ռեսուրսների վիճակի վատթարացում (հատուկ մոնիտորինգ):

3. Շրջակա միջավայրի և բնական ռեսուրսների հնարավոր փոփոխությունները բնութագրող ցուցանիշների կայունացմամբ պայմանավորված մոնիթորինգն իրականացվում է կանոնավոր (շարունակական) կամ պարբերաբար (մասնակի) դիտարկումների միջոցով` չափումների, տեղում զննությունների ու հետազոտությունների, այդ թվում` գիտական հետազոտությունների, հաշվառման ու գույքագրման, վերլուծությունների և օրինակներից ու առկա տվյալներից բխող ածանցյալների հավաքման ու հաշվարկման և այլ մեթոդներով:

4. Մոնիթորինգն իրականացվում է սույն օրենքի, տվյալ ոլորտը կարգավորող իրավական այլ ակտերի պահանջների մոնիթորինգի ծրագրի և Հայաստանի Հանրապետության կառավարության կողմից հաստատված մոնիթորինգի հիմնական ցուցանիշների ցանկի, ինչպես նաև տվյալ ոլորտի լիազոր մարմինի կողմից որոշված տվյալ բնակավայրին կամ տարածքին բնորոշ առանձնահատուկ ցուցանիշների ցանկի համաձայն:

**Հոդված 43. Մոնիթորինգի համակարգը**

1. Մոնիթորինգի համակարգը ներառում է`

1) բնապահպանական միասնական պետական մոնիթորինգը.

2) տեղական ինքնակառավարման մարմինների կողմից իրենց սեփական լիազորությունների շրջանակներում, իրավաբանական ու ֆիզիկական անձանց կամ հասրակական կազմակերպությունների կողմից իրենց նախաձեռնությամբ իրականացվող հասարակական մոնիթորինգը.

3) օրենքով սահմանված կարգով կազմակերպությունների կողմից իրականացվող մոնիթորինգը (ինքնահսկումը):

2. Սույն հոդվածի 1-ին մասով սահմանված մոնիթորինգն իրականացվում է գիտական և մասնագիտական լավագույն փորձի, սահմանված ստանդարտների և մեթոդների հիման վրա` ղեկավարվելով Հայաստանի Հանրապետության օրենքներով, սույն օրենքով, «Տեղական ինքնակառավարման մասին» Հայաստանի Հանրապետության օրենքով և իրավական այլ ակտերով սահմանված պահանջներով:

3. Մոնիթորինգն իրականցվում է պետական ու համայնքային բյուջեների, իրավաբանական ու ֆիզիկական անձանց, այդ թվում` հասարակական կազմակերպությունների միջոցների և Հայաստանի Հանրապետության օրենսդրությամբ չարգելված այլ միջոցների հաշվին:

**Հոդված 44. Բնապահպանական միասնական պետական մոնիթորինգը**

1. Բնապահպանական միասնական պետական մոնիթորինգը, որպես էկոլոգիական քաղաքականության գործիք իրականացվում է պետական կառավարման մարմինների կողմից:

2. Բնապահպանական միասնական պետական մոնիթորինգի համակարգը ներառում է`

1) հանրապետական և տարածքային պետական կառավարման մարմինների կողմից իրականացվող պետական մոնիթորինգը.

2) տեղական ինքնակառավարման մարմինների կողմից պետության պատվիրակած լիազորությունների շրջանակներում իրականացվող մոնիթորինգը.

3) համապատասխան պետական կառավարման լիազոր մարմինների կողմից իրականացվող հատուկ մոնիթորինգը, որն իրականացվում է շրջակա միջավայրի և բնական ռեսուրսների վիճակի մասին լրացուցիչ տեղեկություններ պահանջվելու դեպքում, ներառյալ` բնական աղետների կամ վթարների դեպքերը, որոնք կարող են առաջացնել գերաղտոտվածություն կամ շրջակա միջավայրի դեգրադացիա.

4) պետական պատվերով մասնագիտացված կազմակերպությունների, գիտական (ակադեմիական) հիմնարկների կողմից իրականացվող մոնիթորինգը:

3. Հասարակական մոնրթորինգը և օրենքով սահմանված ինքնահսկում իրականացնող կազմակերպությունների կողմից իրականացվող մոնիթորինգն օժանդակում են բնապահպանական միասնական պետական մոնիթորինգի համակարգին:

4. Բնապահպանական միասնական պետական մոնիթորինգ իրականացնող սուբյեկտները պարտավոր են համապատասխան մոնիթորինգ իրականացնելու ընթացքում ստացված տեղեկատվությունը փոխանցել բնապահպանական միասնական տեղեկատվական շտեմարան:

5. Բնապահպանական միասնական պետական մոնիթորինգն իրականցվում է Հայաստանի Հանրապետության կառավարության սահմանած կարգով հաստատված մոնիթորինգի ծրագրին համապատասխան:

**Հոդված 45. Հասարակական մոնիթորինգը**

1. Իրենց միջոցների հաշվին հասարակական մոնիթորինգ կարող են իրականացնել այն սուբյեկտները, որոնք`

1) ունեն շրջակա միջավայրի կամ բնական ռեսուրսների տվյալ բաղադրիչի նկատմամբ մոնիթորինգի իրականացման համապատասխան մասնագիտական աշխատանքային փորձ կամ կարող են ապահովել համապատասխան մասնագիտական աշխատանքային փորձ ունեցողի ներգրավումը.

2) ունեն կամ կարող են ապահովել մոնիթորինգի իրականացմանն անհրաժեշտ հավատարմագրված լաբորատորիաների, չափաբերված սարքերի ու սարքավորումների կամ այլ անհրաժեշտ միջոցների առկայությունը.

3) կարող են ապահովել տվյալ բաղադրիչի վիճակի վերաբերյալ գիտական ընդունված և հուսալի մեթոդների վրա հիմնված տեղեկատվության ստացումը:

2. Հասարակական մոնիտորինգ իրականացնողը լիազոր մարմնին նախապես հայտնում է իր կողմից մոնիթորինգ իրականացնելու մտադրության մասին: Մոնիթորինգն իրականացվում է համադրելի մեթոդներով:

3. Հասարակական մոնիթորինգ իրականացնողը լիազոր մարմնին տեղեկացնում է մոնիտորինգի արդյունքների մասին` հիմնավորելով ստացված տեղեկատվության հավաստիությունը, ներառյալ` կիրառված մեթոդների համադրելիությունը (ստուգելի լինելը): Ստացված տեղեկատվությունը մոնիթորինգ իրականացնողը սահմանված կարգով տեղադրում է իր ինտերնետային կայք-էջում:

4. Հասարակական մոնիթորինգ իրականացնողներն իրավասու են իրենց կողմից կատարված մոնիթորինգի արդյունքում ստացված տեղեկատվության հիման վրա կատարել շրջակա միջավայրի կամ բնական ռեսուրսների վիճակի գնահատում և մասնակցել գնահատման ազգային զեկույցների պատրաստման աշխատանքներին:

**Հոդված 46. Մոնիթորինգի ծրագրին ներկայացվող պահանջները**

1. Մոնիթորինգի ծրագիրը ներառում է`

1) մոնիթորինգի նպատակը.

2) մոնիթորինգի դիտակետի անվանումը, վայրը և տեղադիրքը (աշխարհագրական կոորդինատները)` համաձայն դասակարգման չափանիշների.

3) մոնիթորինգի առարկան.

4) դիտարկման ենթակա ցուցանիշների ցանկը.

5) դիտարկման տեսակը (կանոնավոր կամ պարբերաբար), դիտարկումների ժամանակահատվածն ու հաճախականությունը (նմուշառումների ժամերն ու դրանց միջև ընկած ժամանակահատվածը), փորձանմուշների քանակը.

6) չափման միջոցներն ու չափման մեթոդները.

7) լաբորատոր կամ միայն սարքերի ու սարքավորումների միջոցով մոնիթորինգի իրականացման դեպքում լաբորատորիաների հավատարմագրման, սերտիֆիկացման, չափիչ սարքերի և սարքավորումների տեսակի, դրանց վիճակի, չափման մեթոդների զգայնության աստիճանի և չափաբերման մասին տեղեկատվությունը.

8) մոնիթորինգի արդյունքում ստացված տեղեկատվության և հաշվետվությունների տրամադրման ժամկետներն ու ձևերը.

9) մոնիթորինգի իրականացման ֆինանսավորման աղբյուրն ու ֆինանսավորման չափը:

2. Օրենքով սահմանված կարգով ինքնահսկում իրականացնող կազմակերպությունները մոնիթորինգն իրականացնում են ինքնահսկման ծրագրին համապատասխան:

**Հոդված 47. Մոնիթորինգի կազմակերպման առանձնահատկությունը**

1. Շրջակա միջավայրի և բնական ռեսուրսների բաղադրիչների վիճակի ու դրանց վրա ազդող գործոնների նկատմամբ իրականացված միասնական պետական մոնիթորինգի տվյալներից ելնելով լիազոր մարմինն իրավսու է մոնիթորինգ իրականացնող պետական կառավարման և տեղական ինքնակառավարման մարմինների, գիտական հիմնարկների կամ հասարակական մոնիթորինգ իրականացնող սուբյեկտների կողմից մոնիթորինգի իրականացման համար սահմանել լրացուցիչ պահանջներ, որը վերաբերում է`

1) աղտոտման մակարդակների չափումների համար մոնիթորինգի տեղամասերի, դիտարկման վայրերի նվազագույն քանակի ընտրությանը, լրացուցիչ ցուցանիշների կիրառմանը, սարքավորումների ու չափման մեթոդների կիրառմանը, նմուշառմանն ու չափումների հաճախականության որոշմանը.

2) աղտոտման մակարդակների մոդելավորմանը, ներառյալ` աղտոտիչների ցրվածության ու ակնկալվող աղտոտիչների հաշվառմանը, արտահոսքերի կամ անշարժ ու շարժական աղբյուրներից արտանետումների սահմանային թուլատրելի չափաքանակների հաշվարկմանը.

3) մոնիթորինգի իրականացման համար ելակետային տվյալների ձեռք բերմանը, ինչպես նաև մոնիթորինգի արդյունքում ստացված տեղեկատվության հիման վրա վիճակի գնահատմանը և այն լիազոր մարմնին ներկայացմանը.

4) մոնիթորինգի տվյալների հավաքմանը, գրանցմանը, պահմանը և տեղեկատվության տրամադրմանը.

5) այլ պահանջներ, որոնք կնպաստեն մոնիթորինգի արդյունքում հավաստի տեղեկատվության ստացմանն ու այդ տեղեկատվության մատչելիության ապահովմանը:

**ԳԼՈՒԽ 9**

**ԲՆԱՊԱՀՊԱՆԱԿԱՆ ՏԵՂԵԿԱՏՎԱԿԱՆ ՀՈՍՔԵՐԻ ԿԱՌԱՎԱՐՈՒՄԸ ԵՎ ԲՆԱՊԱՀՊԱՆԱԿԱՆ ԶԵԿՈՒՅՑՆԵՐԸ**

**Հոդված 48.** **Բնապահպանական տեղեկատվության աղբյուրները**

Բնապահպանական տեղեկատվությունը ձևավորվում է սույն օրենքով և այլ օրենքներով բնապահպանական մոնիթորինգ իրականացնող մարմինների, կազմակերպությունների և այլ անձանց տեղեկատվական աղբյուրներից, ինչպես նաև տեղեկատվական այլ աղբյուրներից:

**Հոդված 49. Բնապահպանական տեղեկատվական հոսքերի կառավարման**

**նպատակը, խնդիրներն ու սկզբունքները**

1. Բնապահպանական տեղեկատվական հոսքերի կառավարման նպատակը` շրջակա միջավայրի ու բնական ռեսուրսների բաղադրիչների վիճակի, դրանց վրա ազդող գործոնների, գործողությունների ու միջոցառումների կամ դրանց հետևանքով տեղի ունեցած փոփոխությունների մասին հավաստի և առավել համադրելի տեղեկատվություն ստանալը, վիճակի գնահատում իրականացնելը և որոշումներ կայացնողներին ու հանրությանը այդ տեղեկատվությունը հասանելի դարձնելն է:

2. Բնապահպանական տեղեկատվական հոսքերի կառավարման խնդիրներն են`

1) բնապահպանական միասնական տեղեկատվական համակարգի ստեղծման և վարման գործընթացի իրավական հիմքերի առկայության ապահովումը.

2) բնապահպանական միասնական տեղեկատվական շտեմարանի և դրա անբաժանելի մաս հանդիսացող շրջակա միջավայրի և բնական ռեսուրսների առանձին բաղադրիչների տեղեկատվական շտեմարանների ստեղծման ու վարման ապահովումը.

3) շրջակա միջավայրի և բնական ռեսուրսների վրա ազդող գործոնների ու շրջակա միջավայրի և բնական ռեսուրսների վիճակի գնահատման համար բնապահպանական միասնական տեղեկատվական ցուցանիշների կիրառման ապահովումը.

4) շրջակա միջավայրի և բնական ռեսուրսների վիճակի վերաբերյալ առկա տեղեկատվության հավաքագրման, վերլուծման և ամփոփման միջոցով հավաստի ու համադրելի տեղեկատվության հասանելիության ապահովումը:

3. Բնապահպանական տեղեկատվական հոսքերի կառավարման սկզբունքներն են.

1) բնապահպանական տեղեկատվական հոսքերի կառավարումը` հնարավորինս մոտ տվյալների աղբյուրին.

2) բնապահպանական տեղեկատվության բազմանպատակ օգտագործումը` մեկ անգամյա հա­վաքագրմամբ բազմակի օգտագործումը.

3) շրջակա միջավայրի և բնական ռեսուրսների տարբեր բա­ղա­դրիչների վերաբերյալ տեղեկատվության համադրելի լինելը.

4) բնապահպանական տեղեկատվությունն օգտագործողների համար հասանելի և մատչելի լինելը.

5) լայնորեն տարածված, անվճար և բաց ծրագրային ստան­դարտների միջոցով բնապահպանական տեղեկատվության օգտագործման հնարավոր լինելը.

6) բնապահպանական տեղեկատվությունն ազգային մակարդակում լայն հանրության համար պետական լեզվով հասանելի լինելը:

**Հոդված 50. Բնապահպանական միասնական տեղեկատվական շտեմարանի ստեղծումն ու**

**վարումը և դրանում գրանցման ենթակա հիմնական տեղեկատվությունը**

1. Բնապահպանական միասնական տեղեկատվական շտեմարանը ստեղծվում է լիազոր մարմնի ներքո, իսկ դրա անբաժանելի մաս հանդիսացող շրջակա միջավայրի և բնական ռեսուրսների առանձին բաղադրիչների տեղեկատվական շտեմարաններն ստեղծվում են լիազոր մարմնի համապատասխան ստորաբաժանումների և մոնիթորինգ իրականացնող պետական կառավարման այլ մարմինների ներքո:

2. Բնապահպանական միասնական տեղեկատվական շտեմարանում, որը հանդիսանում է տվյալների հավաքագրում, մշակում և վերլուծություն ապահովող տեղեկատվական համակարգ, գրանցման ենթակա է հետևյալ հիմնական տեղեկատվությունը`

1) բնապահպանական միասնական պետական մոնիթորինգի, հասարակական մոնիթորինգի և օրենքով սահմանված կարգով կազմակերպությունների կողմից իրականացվող մոնիթորինգի (ինքնահսկման) արդյունքները.

2) շրջակա միջավայրի և բնական ռեսուրսների վրա բացասական ազդեցություն ունեցող կազմակերպություններին տրված բնապահպանական թույլտվությունները, գրանցման թաստաթղթերը, լիցենզիաները, պայմանագրերը և վարչական այլ ակտերը.

3) շրջակա միջավայրի և բնական ռեսուրսների վրա բացասական ազդեցություն ունեցող օբյեկտների պետական հաշվառման տվյալները և նրանց կողմից ներկայացված վարչական վիճակագրական հաշվետովությունները.

4) պետական բնապահպանական վերահսկողության ամփոված արդյունքները.

5) շրջակա միջավայրի և բնական ռեսուրսների վիճակի գնահատման մասին զեկույցները, հաշվետվությունները.

6) ոլորտը կանոնակարգող իրավական ակտերը, ցուցանիշները, ստանդարտները, մեթոդական ուղեցույցները.

7) բնապահպանական միասնական տեղեկատվական շտեմարանի կառուցվածքին համապատասխան այլ տեղեկատվություն:

3. Բնապահպանական տեղեկատվության փոխանակման կարգը, տեղեկատվության տեսակների և տեղեկատվություն տրամադրող պատասխանատու մարմինների ցանկը հաստատում է Հայաստանի Հանրապետության կառավարությունը, իսկ բնապահպանական միասնական տեղեկատվական շտեմարանի կառուցվածքը, շտեմարանում տեղեկատվության գրանցման ու վարման կարգը հաստատում է լիազոր մարմինը:

**Հոդված 51.** **Բնապահպանական տեղեկատվության հավաքագրման և փոխանակման**

**առանձնահատկությունները**

1. Բնապահպանական միասնական պետական մոնիթորինգ, ինքնահսկում և հասարակական մոնիթորինգ իրականացնողների միջև տեղեկատվության փոխանակումն իրականացվում է անհատույց հիմունքներով:

2. Իրավաբանական ու ֆիզիկական անձանց, տնտեսական կամ այլ գործունեություն պլանավորելու և իրականացնելու համար անհրաժեշտ բնապահպանական միասնական պետական մոնիթորինգի շտեմարանում առկա վերլուծական տեղեկատվության տրամադրումը վճարովի է, որի չափը սահմանում է լիազոր մարմինը:

3. Բնապահպական միասնական տեղեկատվական շտեմարանում ներառված մարդու առողջության վրա շրջակա միջավայրի, ինչպես նաև դրա բաղադրիչների վիճակի մասին հնարավոր բացասական ազդեցություն վկայող տվյալներն անհապաղ ենթակա է ներկայացման առողջապահության ոլորտի լիազոր պետական կառավարման մարմնին:

4. Արտակարգ իրավիճակներ ստեղծվելու վտանգի, այդ թվում՝ բնական աղետների կամ արտակարգ իրավիճակների դեպքում շրջակա միջավայրի վիճակի մասին բնապահպանական միասնական տեղեկատվական շտեմարանում ներառված տվյալներն անհապաղ ենթակա է ներկայացման արտակարգ իրավիճակների ոլորտում պետական կառավարման լիազոր մարմնին:

5. Բնապահպանական միասնական տեղեկատվական շտեմարանում առկա պետական գաղտնիք հանդիսացող տեղեկատվության տրամադրումն իրականացվում է «Պետական և ծառայողական գաղտնիքի մասին» Հայաստանի Հանրապետության օրենքի համաձայն:

**Հոդված 52. Շրջակա միջավայրի և բնական ռեսուրսների վիճակի գնահատման**

**զեկույցները**

1. Բնապահպանական մոնիթորինգի տվյալների և բնապահպանական միասնական տեղեկատվական շտեմարանում ներառված տեղեկատվության հիման վրա լիազոր մարմինը պետական կառավարման այլ լիազոր մարմինների մասնակցությամբ պարբերաբար, սակայն ոչ ուշ, քան 5 տարին մեկ անգամ կատարում է շրջակա միջավայրի և բնական ռեսուրսների վիճակի գնահատում և պատրաստում շրջակա միջավայրի վիճակի գնահատման ազգային զեկույց (այսուհետ` գնահատման զեկույց):

Գնահատման զեկույցի պատրաստման գործընթացին կարող են մասնակցել նաև օրենքով սահմանված կարգով մոնիթորինգ իրականացնող կազմակերպությունները, հասարակական մոնիթորինգ իրականացնողներն ու հասարակության ներկայացուցիչները:

2. Գնահատման զեկույցի պատրաստման նպատակն է` օժանդակել բնապահպանության ոլորտի քաղաքականության առաջնայնությունների, նպատակների ու խնդիրների մշակմանը և բնապահպանական միջոցառումների արդյունավետության բարձրացմանը:

3. Գնահատման զեկույցը հիմնականում պետք է ներառի շրջակա միջավայրի բոլոր բաղադրիչների ու բնական ռեսուրսների վիճակի նկարագիրը, դրանց վիճակը բնութագրող ցուցանիշները, վիճակի վրա ազդեցություն ունեցող գործոնները, բացասական ազդեցությունների պատճառները, շրջակա միջավայրի և բնական ռեսուրսների, ինչպես նաև շրջակա միջավայրի ու մարդու առողջության համար աղտոտման և դեգրադացման ազդեցության ռիսկերը, կանխատեսումները, խնդիրները և դրանց լուծման ուղիներն ու միջոցառումները:

4. Գնահատման զեկույցի կառուցվածքը, դրա մշակման և հաստատման կարգը սահմանում է կառավարությունը, իսկ շրջակա միջավայրի և բնական ռեսուրսների վիճակի գնահատման ուղեցույցը և բնապահպանական ցուցանիշների վրա հիմնված զեկույցի հիմնական բաժինների բովանդակությունն ու օրինակելի ձևաչափը հաստատում է լիազոր մարմինը:

5. Սույն օրենքը չի սահմանափակում շրջակա միջավայրի առանձին բաղադրիչների վիճակի գնահատման զեկույց մշակելն ու հրապարակելը:

6. Գնահատման զեկույցի հրապարակումն ապահովում է լիազոր մարմինը:

**ԳԼՈՒԽ 10**

**ԷԿՈ-ՊԻՏԱԿԱՎՈՐՈՒՄԸ**

**Հոդված 53. Էկո-պիտակի տրամադրումը**

1. Էկո-պիտակը տրամադրվում է բնապահպանական առավելության չափանիշերին համապատասխան տրված արտադրանքի կամ մատուցած ծառայության կոնկրետ տեսակին:

2. Էկո-պիտակը տրամադրվում է բնապահպանական առավելության չափանիշերին համապատասխան արտադրանք տվող կամ ծառայություն մատուցող ֆիզիկական կամ իրավաբանական անձին, կամ անհատ ձեռնարակտիրոջը:

3. Էկո-պիտակը տրամադրվում է լիազոր մարմնի կողմից հավաստագիր ստացած իրավաբանական անձի կամ անհատ ձեռնարկատիրոջ կողմից:

4. Էկո-պիտակի տրամադրումն իրականացվում է կողմերի միջև պայմանագիր կնքելու միջոցով:

5. Էկո-պիտակի գործողության ժամկետը մեկ տարի է և հաշվարկվում է պայմանագրի կնքման պահից:

6. Էկո-պիտակ չի տրամադրվում այն ապրանքներին, որոնք պարունակում են թունավոր, շրջակա միջավայրի համար վտանգավոր, քաղցկեղածին, մուտագեն և վերարտադրության համար վտանգավոր դասակարգված նյութեր կամ դրանց խառնուրդներ:

**Հոդված 54. Հավաստագրի շնորհումը**

1.էկո-պիտակի շնորհման հավաստագիր տրամադրվում է սահմանված կարգով բնապահպանական առավելության չափանիշեր մշակած և դրանք լիազոր մարմնի հետ համաձայնեցրած իրավաբանական անձին կամ անհատ ձեռնարկատիրոջը:

2. Հավաստագրի տարամադրման մասին որոշում կայացնելիս լիազոր մարմինը հաշվի է առնում շահագրգիռ պետական կառավարման այլ մարմինների կարծիքները:

3. Էկո-պիտակներ շնորհելու հավաստագիրը տրամադրվում է երեք տարի ժամկետով:

4. Էկո-պտակի շնորհման հավաստագրի տրամադրման կարգը սահմանում է կառավարությունը:

**Հոդված 55. Էկո-պիտակի բնապահպանական առավելության չափանիշները**

1. Բնապահպանական առավելության չափանիշերը սահմանվում է ապրանքների կամ ծառայությունների որոշակի (հատուկ) խմբերի համար:

2. Բնապահպանական առավելության չափանիշերը մշակվում են գիտականորեն հաստատված, օբյեկտիվ ու ստուգելի տվյալների հիման վրա` հաշվի առնելով տվյալ արտադրանքի կամ ծառայության կյանքի ցիկլը՝ պիտանիության ժամանակահատվածը:

3. Բնապահպանական առավելության չափանիշերը մշակելիս հաշվի է առնվում՝

1) բնապահպանական ազդեցությունները, մասնավորապես, բնության, կլիմայի փոփոխության և կենսաբանական բազմազանության վրա ազդեցությունները, էներգիայի և ռեսուրսների սպառումը, թափոնների առաջացումը, շրջակա միջավայր (մթնոլորտային օդ, ջրային ռեսուրսներ, հող, ընդերք) կատարվող արտանետումները, թափոնների տեղադրումը, ֆիզիկական ներգործությունների աղտոտումը, վտանգավոր նյութերի օգտագործումն ու շրջակա միաջավայր դրանց բացթողնումը.

2) վտանգավոր նյութերի փոխարինումը անվտանգ կամ այլընտրանքային նյութերով և դիզայնի օգտագործումը` եթե դա տեխնիկապես իրագործելի է.

3) շրջակա միջավայրի և բնական ռեսուրսների վրա բացասական ազդեցությունները կրճատելու հնարավորությունը՝ արտադրանքի տևական և կրկնակի օգտագործման շնորհիվ.

4) բնապահպանական մաքուր հավասարակշռությունը բնապահպանական օգուտների և ծանրաբեռնվածության միջև, ներառյալ՝ առողջապահական և անվտանգության խնդիրներն արտադրանքի կյանքի տարբեր փուլերում.

5) անհրաժեշտության դեպքում սոցիալական խնդիրները, մասնավորապես` հղում կատարելով համապատասխան միջազգային կոնվենցիաներին և համաձայնագրերին.

6) այլ տիպի էկո-պիտակների համար մշակված այն չափանիշները որոնք, մասնավորպես, ազգային կամ տարածաշրջանային մակարդակով պաշտոնապես ճանաչված են տվյալ խմբի արտադրանքի համար, որպես գործող բնապահպանական պիտակների ստանդարտներ (ԻՍՈ/ ISO 14024 տիպ I)՝ խթանելով համագործակցությունը.

7) կենդանիների վրա փորձարկումները նվազեցնելու սկզբունքի կիրառումը` որքանով որ դա հնարավոր է:

4. Բնապահպանական առավելության չափանիշերն ըստ հավաստագիր ստացած անձանց, սահմանված կարգով հրապարակվում է լիազոր մարմնի ինտերնետային կայք-էջում:

**Հոդված 56. Էկո-պիտակի դիզայնը**

1.Արտադրության և ծառայության տեսակի Էկո-պիտակի դիզայնը որոշում և ապահովում է այն արտադրող կամ մատուցող անձը՝ իր միջոցների հաշվին:

2. Էկո-պիտակի դիզայնը պետք է համառոտ տեղեկություն պարունակի էկոլոգիապես մաքուր արտադրանքի կամ ծառայության տեսակի մասին և սպառողի մոտ չառաջացնի շփոթություն կամ թյուրըմբռնում:

**Հոդված 57. Էկո-պիտակի օգտագործումը**

1. Էկո-պիտակը կարող է օգտագործվել, եթե՝

1) տվյալ արտադրանքը կամ ծառայությունը համապատասխանում է բնապահպանական առավելության չափանիշներին.

2) տվյալ արտադրանքին կամ ծառայությանը սահմանված կարգով շնորհվել է էկո-պիտակ.

3) չի լրացել տվյալ արտադրանքի կամ ծառայության համար շնորհված էկո-պիտակի գործողության ժամկետը:

2. Էկո-պիտակի տրամադրումը վճարովի է, որի չափը սահմանվում է կողմերի միջև կնքվող պայմանագրով:

**Հոդված 58. Էկո-պիտակի ռեգիստրը**

1. Տրամադրված էկո-պիտակների ռեգիստրը վարում է լիազոր մարմինը:

2. էկո-պիտակներ ստացած անձանց վերաբերյալ տեղեկությունները լիազոր մարմնին տրամադրում է հավաստագիր ստացած իրավաբանական անձը կամ անհատ ձեռնարկատերը` յուրաքանչյուր էկո-պիտակը տրամադրելուց հետո ոչ ուշ, քան մեկ ամսյա ժամկետում:

3. Ռեգիստրում գրանցված տվյալները սահմանված կարգով հրապարակվում են լիազոր մարմնի ինտերնետային կայք-էջում:

4. էկո-պիտակավորման մասին տվյալների տրամադրման, ռեգիստրում դրանց գրանցման և հրապարակման կարգը սահմանում է լիազոր մարմինը:

**Հոդված 59. Էկո-պիտակավորման մոնիթորինգը**

1. Սույն օրենքի պահանջների համապատասխանությունն ապահովելու նպատակով լիազոր մարմինը սույն հոդվածի 2-րդ մասով սահմանված դեպքում կարող է իրականացնել մոնիթորինգ և պարզել`

1) բնապահպանական առավելության չափանիշերի և ստանդարտների մշակաման ընթացակարգերը.

2) Էկո-պիտակների օգտագործման օրինականությունը:

2. Լիազոր մարմինը մոնիթորինգն իրականացնում է պարբերաբար կամ այն դեպքում, երբ ունի տեղեկատվություն այն մասին, որ`

1) տրամադրված էկո-պիտակը չի համապատասխանում տվյալ արտադրանքի կամ ծառայության համար նախատեսված բնապահպանական առավելության կոնկրետ չափանիշին.

2) էկո-պիտակի դիզայնը սպառողի մոտ շփոթություն առաջացնող տեղեկատվություն է պարունակում:

**ԳԼՈՒԽ 11**

**ԲՆԱՊԱՀՊԱՆԱԿԱՆ ՖԻՆԱՆՍԱՎՈՐՈՒՄ և ՖԻՆԱՆՍԱԿԱՆ ԳՈՐԾԻՔՆԵՐ**

**Հոդված 60. Բնապահպանական միջոցառումների և ծախսերի ֆինանսավորումը**

1. Բնապահպանական միջոցառումները ֆինանսավորվում են պետական և համայնքային բյուջեներից, բնապահպանական նպատակով ստեղծված ֆոնդերից և օրենքով չարգելվծ այլ աղբյուրներից կատարվող հատկացումների հաշվին:

2. Բնապահպանական միջոցառումների ֆինանսավորմանն անհրաժեշտ ֆինանսական միջոցների ձևավորման համար կիրառվում են «օգտագործողը վճարում է» և «աղտոտողը վճարում է» սկզբունքները:

3. Շրջակա միջավայրն աղտոտող և բնական ռեսուրսներն օգտագործող իրավաբանական և ֆիզիկական անձինք, օրենքով սահմանված կարգով և չափով, պատասխանատվություն են կրում իրենց կողմից կատարված և հնարավոր գործողությունների հետևանքով շրջակա միջավայրին պատճառված վնասի վերկանգնման և (կամ) վերկանգնողական միջոցառումների իրականացման համար անհրաժեշտ ծախսերի ֆինանսավորման համար:

**Հոդված 61. Բնապահպանական ֆինանսական գործիքները**

Շրջակա միջավայրի պահպանության և բնական ռեսուրսների կառավարման ֆինանսավորման համար օգտագործվող ֆինանսական գործիքներն են՝

1) օրենքներով և իրավական այլ ակտերով սահմանված բնապահպանական հարկերը, տուրքերը և բնօգտագործման ու այլ վճարները.

2) սուբսիդիաներն ու սուբվենցիաները.

3) ֆոնդերը:

**Հոդված 62. Հարկեր, տուրքեր, վճարներ**

1.Շրջակա միջավայրի պահպանության և բնական ռեսուրսների կառավարման համար

օրենքների և իրավական այլ ակտերի համաձայն պետական և համայնքային բյուջեներին կամ բնապահպանական ֆոնդերին կատարվում են վճարումներ` օրենքով և իրավական այլ ակտերով սահմանված կարգով:

2. Պետական կառավարման մարմինները կանոնավոր կերպով գնահատում են հարկերի, տուրքերի, վճարների և այլ վճարումների արդյունավետությունն ու համապատասխանությունը` անհրաժեշտության դեպքում առաջարկելով գործող դրույքաչափերի և սխեմաների վերանայումներ կամ փոփոխություններ:

3. Հարկերի, տուրքերի, վճարների և այլ վճարումների դրույքաչափերը մշակելիս պետական կառավարման մարմինները հաշվի են առնում՝

1) գործող կամ պլանավորվող գործունեության, արտադրանքի կամ նյութի հետևանքով մարդու առողջության և շրջակա միջավայրի վրա առկա կամ հնարավոր վնասակար ազդեցությունների կանխարգելմանը և վնասի վերականգնմանն անհրաժեշտ ծախսեի արժեքները.

2) ազդեցություն կրող կամ հնարավոր ազդեցություն կրող շրջակա միջավայրի, բնական ռեսուրսների կամ էկոհամակարգերի արժեքները.

3) բնապահպանական միջոցառումների վրա կատարվող իրական ծախսերի ծավալները:

**Հոդված 63. Հարկերից, տուրքերից, վճարներից և այլ վճարումներց**

**ստացված մուտքերի օգտագործումը**

1. Հարկերից, տուրքերից, վճարներից և այլ վճարումներից ստացված մուտքերը գանձվում են`

1) պետակամ և համայնքային բյուջեներ` շրջակա միջավայրի պահպանության միջոցառումների ֆինանսավորման նպատակով օգտագործման համար.

2) օրենքով սահմանված դեպքերում բնապահպանական ֆոնդեր` բնապահպանական հատուկ միջոցառումների ֆինանսավորման նպատակով օգտագործման համար:

**Հոդված 64. Սուբսիդիաները**

1. Բնապահպանական սուբսիդիաները տրամադրվում են այն ֆիզիկական կամ իրավաբանական անձին, ով իրականացնում կամ առաջարկում է իրականացնել սույն օրենքով և իրավական այլ ակտերով նախատեսված շրջակա միջավայրի կամ բնական ռեսուրսների պահպանությանը կամ բնապահպանական հիմնախնդիրների լուծմանը նպատակաուղղված լրացուցիչ միջոցառումներ:

2. Սուբսիդիաները վճարվում են պետական բյուջեի կամ այդ նպատակով ստեղծված բնապահպանական ֆոնդերի ֆինանսական միջոցների հաշվին:

3. Սույն օրենքի համաձայն սուբսիդիաներ տրամադրվում են`

1) գործող կայանքները բնապահպանական նոր պահանջներին համապատասխանեցնելու համար.

2) ստորերկրյա ջրերի, հողի կամ ընդերքի տարիների ընթացքում առաջացած աղտոտումը կամ խախտումը վերացնելու համար.

3) փոքր և միջին կազմակերպությունների կողմից շրջակա միջավայրի պահպանությանը նպատակաուղղված միջոցառումների ֆինանսավորման համար.

4) գործող բնապահպանական պահանջներից զատ կամավոր բնապահպանական միջոցառումների իրականացման համար, ինչպիսիք են արդյունաբերությունում ցածր աղտոտում առաջացնող արտադրության անցնելը, էներգետիկ արդյունավետության ապահովումը, ռեսուրսների արդյունավետ կամ վերականգվող էներգիայի օգտագործումը և այլն:

4. Բնապահպանական սուբսիդիաների ձևերը և տրամադրման ընթացակարգերը սահմանվում են օրենքով և իրավական այլ ակտերով:

**Հոդված 65. Բնապահպանական ֆոնդերի բնույթը, տեսակները և նպատակները**

1. Բնապահպանական միջոցառումների ֆինանսավորման համար պետական բյուջեյից անկախ կարող են ստեղծվել բնապահպանական ֆոնդեր` Հայաստանի Հանրապետության օրենքների և իրավական այլ ակտերի համաձայն:

2. Ելնելով իրենց կանոնադրական խնդիրներից և նպատակներից բնապահպանական ֆոնդերը կարող են ստեղծվել ազգային, տարածաշրջանային և տեղական մակարդակով:

3. Բնապահպանական ֆոնդերը ծառայում են բնապահպանության գծով հանրային ծախսերը ֆինանսավորելու համար, ներառյալ` պատմական աղտոտման վերացման, բնապահպանական հետազոտությունների կատարման, բնապահպանական տեխնոլոգիաների մշակման կամ բնապահպանական կրթության գծով ծրագրերի ֆինանսավորման համար: Բնապահպանական ֆոնդերի ֆինանսական միջոցները կարող են օգտագործվել նաև բնապահպանական սուբսիդիաների տրամադրման համար՝ համաձայն Հայաստանի Հանրապետության օրենքների, սույն օրենքի և իրավական այլ ակտերի դրույթների:

4. Բնապահպանական ֆոնդերի ստեղծման և գործունեության իրավահարաբերությունները կարգավորվում են «Հիմնադրամների մասին» Հայաստանի Հանրապետության օրենքով, այլ օրենքներով և իրավական այլ ակտերով:

5. Բնապահպանական ֆոնդերի եկամուտների աղբյուր են հանդիսանում`

1) պետական բյուջեից կատարվող մասհանումները կամ հատկացումները.

2) սույն օրենքով և Հայաստանի Հանրապետության այլ օրենքներով նախատեսված բնապահպանական հարկերից, տուրքերից, վճարներից և այլ վճարումներից կատարվող մասհանումները.

3) սույն օրենքով և Հայաստանի Հանրապետության այլ օրենքներով սահմանված վճարումների թերացման դիմաց նշանակված տույժերի և տուգանքների գումարները.

4) ազգային և միջազգային դոնորների ու մասնավոր անձանց նվիրատվությունները.

5) օրենքով չարգելված այլ աղբյուրներից ստացված ֆինանսական միջոցները:

**ԳԼՈՒԽ 12**

**ԲՆԱՊԱՀՊԱՆԱԿԱՆ ՎՆԱՍԸ, ՎՆԱՍԻ ՀԱՏՈՒՑՈՒՄԸ, ԲՆԱՊԱՀՊԱՆԱԿԱՆ ՊԱՏԱՍԽԱՆԱՏՎՈՒԹՅՈՒՆԸ ԵՎ ՎԵՐԱՀՍԿՈՂՈՒԹՅՈՒՆԸ**

**Հոդված 66.** **Բնապահպանական վնասը**

1. Բնապահպանական վնասը, այդ թվում ոչ նյութական վնասը, լրիվ ծավալով ենթակա է հատուցման՝ այն պատճառած անձի կողմից:

2. Սույն օրենքով նյութական վնաս է համարվում շրջակա միջավայրին կամ դրա որևէ բաղադրիչին՝ ընդերքին կամ հողին կամ ջրային ռեսուրսներին կամ մթնոլորտային օդին կամ օզոնային շերտին կամ կլիմային կամ կենսաբանական բազմազանությանը պատճառված վնասի հետևանքով դրանցում կամ դրանց միջև առկա փոխներգործությանը որակական կամ քանակական փոփոխություններ առաջացնելը կամ դրանց կորուստը:

3. Ոչ նյութական վնաս է համարվում մարդուն շրջապատող կենդանի կամ անկենդան բաղադրիչներին կամ դրանցից որևէ մեկին պատճառած վնասի հետևանքով վայրի կենդանուն կամ բույսին իր բնավայրում կամ աճելավայրում մնալու, սերընդափոխություն իրականացնելու, մարդու շրջակա միջավայրում հանգստանալու, զբոսաշրջությամբ զբաղվելու, գեղագիտական հաճույք ստանալու կամ գիտական նպատակով բնական էկոհամակարգերի և դրանց բաղադրիչների ուսուսումնասիրություններ կատատարելու հնարավորությունից զրկելը:

4. Բնապահպանական վնասի հատուցման մեջ ներառվում է ոչ միայն շրջակա միջավայրին պատճառած փաստացի վնասը, այլև նախկին վիճակի վերականգնման ծախսերը:

**Հոդված 67. Բնապահպանական պատասխանտվության նպատակը**

1. Բնապահպանական պատասխանատվության նպատակներն են`

1) բնապահպանական վնասի կանխարգելումը և էկոլոգիական անվտանգության ապահովումը.

2) առաջացած վնասի վերականգնումը և(կամ) վնասի հատուցումը.

3) վերականգնողական միջոցառումների իրականացման «աղտոտողը վճարում է» պատասխանատվության սկզբունքի կիրառումը:

2. Վերականգնում նշանակում է ցանկացած միջոցառման իրականացում, որը նպատակաուղղված է վնասված բնական ռեսուրսները նախկին վիճակի բերելուն:

3. Բնապահպանական վնասի դրամական (ֆինանսական) հատուցումը իրականացվում է միայն լիարժեք վերականգնման հասնելու համար վերականգնման միջոցառումների պատշաճ իրականացումն անհնար կամ բնապահպանական օգուտների համեմատ առավել մեծ ծախսեր պահանջվելու դեպքում:

**Հոդված 68. Բնապահպանական վնասի հատուցման կարգավորումը**

1. Բնապահպանական վնասի հատուցումը կարգավորվում է սույն օրենքով և բնապահպանական վնասի հատուցման հետ կապված հարաբերությունները կարգավորող օրենքով, ներառելով`

1) ելակետային վիճակի համեմատությամբ հասցված վնասի գնահատումը.

2) վնասը հատուցող անձի կողմից վերականգնման և հատուցման միջոցառումների իրականացման ձևերը, վերականգնումն անավարտ կամ ավարտված համարելու հիմքերը, մի քանի անձանց կողմից պատճառված վնասի դեպքերն ու դրանց կարգավորվումը, վերականգնման և հատուցման միջոցառումների ձեռնարկման վերաբերյալ որոշում կայացնող մարմնի լիազորությունները և վնասը հատուցող անձի իրավունքներն ու պարտականությունները.

**Հոդված 69. Պատասխանատվությունը սույն օրենքի պահանջների խախտման համար**

1. Սույն օրենքի պահանջների խախտումն առաջացնում է պատասխանատվություն՝ օրենքով սահմանված կարգով:

**Հոդված 70. Բնապահպանական վերահսկողությունը**

1. Բնապահպանական վերահսկողությունն իրականացվում է «Բնապահպանական վերահսկողության մասին» Հայաստանի Հանրապետության օրենքով և այլ իրավական ակտերով սահմանաված կարգով:

2. Բնապահպանական վերահսկողության խնդիրն է՝ տեսչական ստուգման միջոցով վերահսկել սույն օրենքով և այլ իրավական ակտերով շրջակա միջավայրի և բնական ռեսուրսների պահպանության ու կայուն օգտագործման համար սահմանված նորմերի կիրառումն ու պահանջների կատարումը:

**ԳԼՈՒԽ 13**

**ԲՆԱՊԱՀՊԱՆԱԿԱՆ ԱՈՒԴԻՏԸ**

**Հոդված 71. Բնապահպանական աուդիտի առարկան**

1. Բնապահպանական աուդիտը պետական կառույցների, առևտրային կամ ոչ առևտրային կազմակերպությունների կողմից, պարբերաբար կամ կանոնավոր ուսումնասիրման, գնահատման և փաստագրման միջոցով իրականացվող կառավարչական գործընթաց է, որն իրականացվում է բնապահպանական աուդիտը պատվիրողի պահանջով` բնապահպանության ոլորտը կարգավորող օրենքների և իրավական այլ ակտերի պահանջների համապատասխանությունը որոշելու համար:

2. Բնապահպանական աուդիտը կամավոր է և իրականացվում է սույն օրենքով և Հայաստանի Հանրապետության կառավարության կողմից սահմանված պահանջներին համապատասխան:

**Հոդված 72. Բնապահպանական աուդիտի նպատակը**

Բնապահպանական աուդիտի նպատակը պետական կառույցների, առևտրային և ոչ առևտրային կազմակերպությունների բնապահպանական ցուցանիշների շարունակական բարելավմանն աջակցելն է՝ բնապահպանական կառավարման համակարգի ստեղծման և իրականացման ուղղությամբ, այդ համակարգի կանոնանվոր կամ պարբերաբար և անաչառ գնահատման, բնապահպանական գործունեության մասին տեղեկատվության տրամադրման, հանրության և այլ շահագրգիռ կողմերի հետ բաց երկխոսության և կազմակերպությունների աշխատակիցների ակտիվ ներգրավման ու նրանց պատշաճ վերապատրաստման միջոցով:

**Հոդված 73. Բնապահպանական աուդիտի բովանդակությունը**

1. Բնապահպանական աուդիտը պարբերապար կամ կանոնավոր ստուգում, գնահատում և փաստագրում իրականացնելն է, այդ թվում`

1) բացահայտել կիրառվող բնապահպանական օրենքների կամ իրավական այլ ակտերի պահանջները, ներառյալ՝ թույլտվության պայմաններն ու ինքնահսկման պահանջները.

2) վերհանել շրջակա միջավայրի կամ բնական ռեսուրսների վրա ուղղակի կամ անուղղակի ազդեցություն ունեցող գործոնները.

3) վերհանել շրջակա միջավայրի կամ բնական ռեսուրսների վրա ազդեցության գնահատմում նկարագրող ձեռնարկների կամ ուղենիշների առկայությունը.

4) հետազոտել բնապահպանական կառավարման բոլոր մեթոդները, փորձը և գործընթացները.

5) գնահատել նախորդ միջադեպերի հետաքննության արձագանքները:

2. Լիազոր մարմնի կողմից կարող են սահմանվել նաև իրականացվող բնապահպանական աուդիտի բովանդակությանը վերաբերող լրացուցիչ մանրամասներ:

**Հոդված 74. Բնապահպանական աուդիտի արդյունքները**

1. Բնապահպանական աուդիտի արդյունքներն արտացոլվում են (ստուգվողի) բնապահպանական գործունեության մասին հաշվետվության մեջ, որը կարող է հրապարակվել` կողմերի համաձայնությամբ:

2. Բնապահպանական աուդիտի հաշվետվությունն ուժի մեջ է ոչ ավելի քան 3 տարի:

3. Բնապահպանական աուդիտ իրականացնող կազմակերպությունները ենթակա են գրանցման` բնապահպանական աուդիտի ռեեստրում, որը վարում է լիազոր մարմինը:

4. Բնապահպանական աուդիտ իրականացնող կազմակերպությունները պարտավոր են իրենց անվանման մեջ կրել «բնապահպանական աուդիտ» բառերը:

5. Բնապահպանական տեսչական ստուգման ենթակա կազմակերպություններն իրավասու են պահանջել բնապահպանական աուդիտի արդյունքների հաշվի առնելը և ճանաչումը` տեսչական ստուգման գործընթացում:

**Հոդված 75. Բնապահպանական աուդիտորը**

1.Բնապահպանական աուդիտը, որի արդյունքում կազմվում է բնապահպանական գործունեության հաշվետվություն, կարող է իրականացվել միայն հավաստագրված աուդիտորի կողմից:

2. Որպես բնապահպանական աուդիտոր կարող են հանդես գալ այն ֆիզիկական և իրավաբանական անձիք, որոնք լիազոր մարմնի կողմից ստացել են համապատասխան հավաստագիր:

3. Բնապահպանական աուդիտորի հավաստագիրը կարող է տրամադրվել միայն այն ֆիզիկական և իրավաբանական անձանց, որոնք ունեն բնապահպանության ոլորտին վերաբերող անհրաժեշտ գիտելիքներ, փորձառու են և վստահելի:

4. Բնապահպանական աուդիտորի հավաստագիրը լիազոր մարմնի կողմից ենթակա է վերանայման` ոչ ուշ, քան 3 տարին մեկ:

5. Հավաստագիր ստացող բնապահպանական աուդիտորները ևս գրանցվում են բնապահպանական աուդիտի ռեեստրում:

6. Բնապահպանական աուդիտորի հավաստագիրը տրամադրելու և վերանայելու, բնապահպանական աուդիտի ռեեսստրում բնապահպանական աուդիտորների և բնապահպանական աուդիտ իրականցնող կազմակերպությունների գրանցման և վարման կարգը հաստատում է Հայաստանի Հանրապետության կառավարությունը, իսկ բնապահպանական աուդիտի ռեեսստրի և հավաստագրի ձևը հաստատում է լիազոր մարմինը:

**Հոդված 76. Բնապահպանական աուդիտի ծախսերը**

1. Բնապահպանական աուդիտի ծախսերը կրում է բնապահպանական աուդիտ պատվիրողը:

2. Բնապահպանական աուդիտորին և բնապահպանական աուդիտ իրականցնող կազմակերպությանը բնապահպանական աուդիտի կամ աուդիտորի հավաստագիր տալու համար գանձվում է պետական տուրք` օրենքով սահմանված կարգով և չափով:

**ԳԼՈՒԽ 14**

**ԵԶՐԱՓԱԿԻՉ ԵՎ ԱՆՑՈՒՄԱՅԻՆ ԴՐՈՒՅԹՆԵՐ**

**Հոդված 77. Եզրափակիչ դրույթ**

1. Սույն օրենքն ուժի մեջ է մտնում 2018 թվականի հունվարի 1-ից, բացառությամբ սույն հոդվածի 2-րդ մասով նախատեսված դեպքերի:

2. Սույն օրենքի 5-րդ, 6-րդ, 7-րդ և 12-րդ գլուխներն ուժի մեջ են մտնում սույն օրենքի 29-րդ, 33-րդ, 37-րդ և 68-րդ հոդվածներով նախատեսված օրենքներն ուժի մեջ մտնելուց երեք ամիս հետո:

**Հոդված 78. Անցումային դրույթ**

1. Սույն օրենքի և այլ օրենքների միջև ծագած հակասությունները լուծվում են սույն օրենքով սահմանված կարգով, բացառությամբ Հայաստանի Հանրապետության Սահմանադրությամբ նախատեսված դեպքերի: